# ΒΟΥΛΗ ΤΩΝ ΕΛΛΗΝΩΝ

**Θ΄ ΑΝΑΘΕΩΡΗΤΙΚΗ ΒΟΥΛΗ ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Οκτωβρίου 2019, ημέρα Τετάρτη και ώρα 10.10΄, στην Αίθουσα **«**Προέδρου Αθανασίου Κωνστ. Τσαλδάρη» (223) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης: «Συνέχιση της συζήτησης επί του προσχεδίου του Κρατικού Προϋπολογισμού 2020. » (3η συνεδρίαση).

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Υφυπουργός Οικονομικών, κ. Απόστολος Βεσυρόπουλος, ο Υφυπουργός Οικονομικών, κ. Θεόδωρος Σκυλακάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Στάυρος, Καραγκούνης Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Μπουκώρος Χρήστος, Παπαδημητρίου Χαράλαμπος (Μπάμπης), Σπανάκης Βασίλειος – Πέτρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Τριανταφυλλίδης Αλέξανδρος, Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Αρβανιτίδης Γεώργιος, Κατρίνης Μιχαήλ, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλημέρα σε όλες και όλους. Συνεχίζεται η συζήτηση επί του Κρατικού Προϋπολογισμού του 2020. Είμαστε στην 3η συνεδρίαση. Είναι εδώ και η πολιτική ηγεσία του Υπουργείου. Το λόγο έχει η κυρία Τσαμπίκα Ιατρίδη, η Γραμματέας της Επιτροπής μας.

**ΤΣΑΜΠΙΚΑ(ΜΙΚΑ) ΙΑΤΡΙΔΗ:.** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με το προσχέδιο του Προϋπολογισμού του 2020 η Κυβέρνηση και ο Πρωθυπουργός, Κυριάκος Μητσοτάκης, αποδεικνύουν για μία ακόμη φορά, ότι όλα όσα είχαμε πει στους πολίτες, πριν τις εκλογές, γίνονται πράξη ελάχιστους μήνες μετά τις εκλογές.

Περαιτέρω αποδεικνύεται ότι όταν υπάρχει σωστή προετοιμασία, ρεαλιστική προσέγγιση και γνώση των προβλημάτων της οικονομίας μας, θα υπάρξει και συνεννόηση και συμφωνία με τους ευρωπαίους εταίρους μας.

Ήδη, είναι γνωστό, ότι η Ευρωπαϊκή Επιτροπή έχει αποδεχθεί ουσιαστικά τις βασικές προβλέψεις της Ελληνικής Κυβέρνησης για το προσχέδιο του Προϋπολογισμού του 2020.

Σε όλα αυτά, αξίζει να σημειωθεί, ότι η χώρα μας βγήκε με επιτυχία στις αγορές και μάλιστα για πρώτη φορά με αρνητικό επιτόκιο στην πρόσφατη δημοπρασία εντόκων γραμματίων 13 εβδομάδων του Οργανισμού Διαχείρισης Δημόσιου Χρέους. Αντίστοιχα για το δεκαετές ομόλογο του ελληνικού δημοσίου προέκυψε και το ιστορικό χαμηλό επιτόκιο του 1,5%.

Είναι προφανές, ότι η οικονομική αξιοπιστία της χώρας έχει επανέλθει, το οικονομικό κλίμα έχει αλλάξει και όλοι αναμένουν, ότι αυτή η Κυβέρνηση θα κάνει πράξη - και ήδη το κάνει -το όραμά της για μια ανάπτυξη για όλους.

Κυρίες και κύριοι συνάδελφοι, με το προσχέδιο του Προϋπολογισμού του 2020, γίνεται πράξη η δέσμευση της Κυβέρνησης να περιορίσει τους φόρους, να διευρύνει τη φορολογική βάση και να ανατρέψει το κλίμα αποεπένδυσης, το οποίο είχε προκύψει με τη σκληρή περιοριστική πολιτική που είχε ασκήσει η Κυβέρνηση του ΣΥΡΙΖΑ, ύψους 11,4 δισεκατομμυρίων ευρώ.

Επιπλέον, δίνονται περισσότερα φορολογικά κίνητρα σε επιχειρήσεις, τα οποία, σε συνδυασμό με όσα έχουν ψηφιστεί το καλοκαίρι, βάζουν μπροστά τη «μηχανή» της οικονομίας μας.

Για ‘μας τους Βουλευτές που στηρίζουμε αυτή την Κυβέρνηση και τον Πρωθυπουργό, Κυριάκο Μητσοτάκη, είναι σημαντικό να βλέπουμε στο προσχέδιο του Προϋπολογισμού όσα είχαν γραφτεί και παρουσιαστεί στο προεκλογικό μας πρόγραμμα.

Οι προβλέψεις του Προϋπολογισμού μας αφορούν όλους. Αφορούν στις οικογένειες που δυσκολεύονται να τα βγάλουν πέρα, αφορούν στην υπογεννητικότητα, που αποτελεί ένα από τα πιο κρίσιμα ζητήματα για το ελληνικό έθνος και αφορούν στις επιχειρήσεις, στην ραχοκοκαλιά της οικονομίας μας. Αφορούν επίσης και στην Περιφέρεια, με την αναδιάρθρωση του Προγράμματος Δημοσίων Επενδύσεων.

Συνοπτικά, θέλω να επισημάνω τα ακόλουθα. Χορήγηση επιδόματος ύψους 2000 ευρώ για κάθε παιδί που θα γεννηθεί από την 1η Ιανουαρίου του 2020, με εξαιρετικά διευρυμένα εισοδηματικά κριτήρια που καλύπτουν το 90% των οικογενειών. Μετάπτωση στο χαμηλό συντελεστή Φ.Π.Α. του 13% των ειδών βρεφικής ηλικίας και των κρανών ασφαλείας. Μείωση του εισαγωγικού συντελεστή φορολογίας εισοδήματος στο 9% και αύξηση του αφορολόγητου ορίου για κάθε παιδί. Μείωση των ασφαλιστικών εισφορών εργαζομένων πλήρους απασχόλησης κατά περίπου μία μονάδα βάσης. Μείωση του φόρου εισοδήματος νομικών προσώπων από 28% στο 24% από τη χρήση του 2019. Μείωση της φορολογίας των κερδών που θα διανεμηθούν το 2020 από 10% σε 5%. Αναστολή του Φ.Π.Α. στις νέες οικοδομές για τρία έτη και του Φόρου Υπεραξίας Ακινήτων. Ίσως, εδώ να πρέπει να διερευνηθεί αν το μέτρο μπορεί να ισχύσει και για άδειες που είχαν εκδοθεί νωρίτερα, αλλά λόγω της κρίσης δεν είχε προχωρήσει καμία οικοδομική εργασία. Επιστροφή μέρους των δαπανών για ανακαινίσεις, ενεργειακή και αισθητική αναβάθμιση κτηρίων που εξοφλούνται με ηλεκτρονικά μέσα πληρωμής η οποία δεν θα επιφέρει επιπλέον δημοσιονομική επιβάρυνση στον Προϋπολογισμό του 2020. Αναδιαμόρφωση του Προγράμματος Δημοσίων Επενδύσεων με μεταφορά 250 εκατομμυρίων ευρώ από το εθνικό σκέλος στο συγχρηματοδοτούμενο, ενισχύοντας τα αναμενόμενα αναπτυξιακά οφέλη, λόγω του υψηλότερου πολλαπλασιαστή του συγχρηματοδοτούμενου σκέλους, δημιουργώντας δημοσιονομικό όφελος περί τα 170 εκατομμύρια ευρώ.

Κυρίες και κύριοι συνάδελφοι, πέρα από όσα ανέφερα, πρέπει να σημειωθεί η δέσμευση της Κυβέρνησης για αυξημένες δαπάνες για την υγεία, την παιδεία και την ασφάλεια, τομείς που αφορούν κατά το μέγιστο βαθμό και στα ακριτικά νησιά μας, στα Δωδεκάνησα, ορισμένοι εκ των οποίων αντιμετωπίζουν και τη μεγάλη κρίση του μεταναστευτικού ζητήματος, όπως και τα άλλα νησιά του βορείου Αιγαίου.

Θα ήθελα να τονίσω και να χαιρετίσω από τη θέση αυτή και την απόφαση της Κυβέρνησης και του αρμόδιου Υπουργού Ναυτιλίας, του κ. Πλακιωτάκη, να ενταχθεί η χρηματοδότηση των άγονων γραμμών στο Πρόγραμμα Δημοσίων Επενδύσεων, κάτι που είχε ανακοινωθεί από τον ίδιο, αλλά αναφέρεται και στο παρόν προσχέδιο. Πιστεύω ότι με αυτό τον τρόπο θα μπορέσουμε να λύσουμε προβλήματα του παρελθόντος και να εξασφαλιστεί στους ακρίτες νησιώτες το δικαίωμα για την απρόσκοπτη και οικονομική μετακίνησή τους.

Θα ήθελα να αναφερθώ και σε ένα τελευταίο θέμα που αφορά στην οικογένεια και συνδέεται με τη συζήτησή μας επί του προσχεδίου του Προϋπολογισμού. Είναι πολύ σημαντικό, κατά την άποψή μου, ότι η Κυβέρνηση σχεδιάζει την παροχή πρόσθετου αφορολόγητου 1.000 ευρώ, ανά παιδί, μέχρι τέσσερα παιδιά. Είναι μία βασική μας δέσμευση προς τις πολύτεκνες οικογένειες, όταν η πολιτική του ΣΥΡΙΖΑ περιοριζόταν, ουσιαστικά, στις οικογένειες με τρία παιδιά.

Κύριε Υπουργέ, οφείλουμε να συγχαρούμε με τα πιο θερμά λόγια την Κυβέρνηση για την πρωτοβουλία της αυτή. Ωστόσο, πιστεύω ότι θα πρέπει να δούμε και το ζήτημα των υπερπολύτεκνων οικογενειών με περισσότερα από τέσσερα παιδιά. Υπάρχουν λίγες τέτοιες οικογένειες, κύριε Υπουργέ, και μάλιστα στα ακριτικά Δωδεκάνησα, όπως για παράδειγμα στην Κάλυμνο. Πιστεύω ότι πρέπει να εξαντληθούν οι δυνατότητες για παροχή πρόσθετου αφορολόγητου για όλα τα παιδιά, αυτών των υπερπολύτεκνων -επιτρέψτε μου τον όρο- οικογενειών. Είναι το ελάχιστο που μπορεί να γίνει γι’ αυτές τις οικογένειες και είναι μία πρωτοβουλία σύμφωνη με το άρθρο 101 παρ. 4 του Συντάγματος.

Περαιτέρω, θα ήθελα να μελετήσουμε και τη δυνατότητα πλήρους κατάργησης του ΕΝΦΙΑ για τα πολύ μικρά νησιά, όπως οι Αρκοί, το Αγαθονήσι κ.λπ., αλλά και ένα πλαίσιο, επιπλέον, φορολογικών κινήτρων για τα νησιά με πληθυσμό κάτω των 3.100 κατοίκων. Πιστεύω ότι αυτές οι πρωτοβουλίες είναι με ελάχιστο κόστος, αλλά με, πραγματικά, μεγάλο αποτέλεσμα, τόσο επί της ουσίας, όσο και για την ίδια την ψυχολογία των ακριτών νησιωτών, που επιμένουν να ζουν στα ανατολικά σύνορα της χώρας μας.

Κύριε Υπουργέ, στο σημείο αυτό, θα ήθελα να αναφερθώ και σε ένα κρίσιμο ζήτημα που αφορά τους νησιώτες, δηλαδή την εξέταση και την προσπάθεια κατάργησης από μέρους του ΣΥΡΙΖΑ των μειωμένων συντελεστών Φ.Π.Α. στα νησιά μας. Είναι ένα μέτρο το οποίο ανταποκρίνεται, πλήρως, και στο άρθρο 101 του Συντάγματος. Όμως, η Κυβέρνηση ΣΥΡΙΖΑ, παρά τις περί αντιθέτου δεσμεύσεις της προχώρησε στην κατάργησή του.

Είναι πιστεύω ώρα να δούμε, αν υπάρχουν περιθώρια στον ορίζοντα διακυβέρνησης της χώρας από την παρούσα Κυβέρνηση, να βρούμε έναν τρόπο να επαναφέρουμε τους μειωμένους συντελεστές Φ.Π.Α για τα νησιά μας, για όλα τα νησιά. Έστω και σταδιακά, είναι το ελάχιστο που μπορούμε να κάνουμε, ώστε να επαναφέρουμε ένα ζωτικής σημασίας κίνητρο για όλους τους ακρίτες νησιώτες, που κατήργησε η Κυβέρνηση του ΣΥΡΙΖΑ και που έχοντας απέναντί τους την Τουρκία επιμένουν να ζουν και να μεγαλώνουν στον τόπο τους.

Κυρίες και κύριοι συνάδελφοι, συζητάμε το πρώτο προσχέδιο Προϋπολογισμού της Κυβέρνησης Μητσοτάκη. Αναμφίβολα, πρόκειται για ένα προσχέδιο ευθύνης, ένα προσχέδιο συνέπειας, ένα προσχέδιο προοπτικής. Ένα προσχέδιο, το οποίο οδηγεί σε έναν

Προϋπολογισμό με ανάπτυξη για όλους, ακριβώς όπως δεσμευτήκαμε, πριν από τις εκλογές, απέναντι στον ελληνικό λαό. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ:** Θα ήθελα να κάνω μία παρατήρηση σε σχέση με τις διαδικασίες για τη λειτουργία της Επιτροπής, κ. Πρόεδρε. Παράκληση την επόμενη εβδομάδα να γίνει μία συνεδρίαση της Επιτροπής, για να συζητήσουμε τον

προγραμματισμό δράσης της Επιτροπής για το επόμενο χρονικό διάστημα. Επειδή είμαι από αυτούς που σας ψήφισαν για Πρόεδρο της Επιτροπής, έχω και απαιτήσεις και δεν θα ήθελα να είναι μία τυπική διαδικασία η Επιτροπή Οικονομικών υποθέσεων. Υπάρχουν πάρα πολλοί φορείς που πρέπει να έρθουν και να ενημερώσουν και να καταλάβουμε τι γίνεται.

Υπάρχουν πάρα πολλά «ανοιχτά» θέματα.

Επίσης, είπατε χθες ότι η Επιτροπή συναντήθηκε με κάποιους φορείς, πήγε σε κάποιο συνέδριο, κ.λπ.. Γι’ αυτό καλό είναι να έχουμε ένα συνοπτικό ενημερωτικό

σημείωμα γι’ αυτές τις συζητήσεις, το περιεχόμενο και αν συναντηθήκατε και με κάποιον φορέα να έχουμε και μία ενημέρωση. Μπορεί να έχουμε να καταθέσουμε και εμείς μία πρόταση ή κάποιο κείμενο, ή οτιδήποτε άλλο. Αυτά σε ό,τι αφορά στα διαδικαστικά θέματα της Επιτροπής.

Σε ό,τι αφορά στο προσχέδιο προϋπολογισμού, με χαρά κάνω αυτή την ομιλία από τη θέση της Αντιπολίτευσης και στη θέση του Υπουργού Οικονομικών είναι ο κ. Σταϊκούρας, διότι τα προηγούμενα χρόνια, όταν ήταν αντεστραμμένοι οι όροι, ακούγαμε μία κριτική ως προς το τι έκανε η Κυβέρνηση ΣΥΡΙΖΑ.

Εάν σταθούμε σε αυτή την κριτική, ειδικά στην περσινή ομιλία, ακούσαμε

εκφράσεις από την τότε Αξιωματική Αντιπολίτευση στη συζήτηση του Προϋπολογισμού, τις οποίες, πολύ σωστά, τώρα τα δικά μας στελέχη δεν χρησιμοποίησαν στη δική τους ομιλία. Ακούσαμε εκφράσεις για «προϋπολογισμό αυταπάτης», «προϋπολογισμό ιδεοληψιών»,

«προϋπολογισμό νεομνημονιακό», «προϋπολογισμό αντιαναπτυξιακό, καμουφλαρισμένο με παχύ στρώμα αριστερής χρυσόσκονης» και πολλά άλλα.

Ευτυχώς, ήρθε το κείμενο του σχεδίου του προϋπολογισμού και μας δίνει πλέον το δικαίωμα να λέμε, ότι όλα αυτά για τα οποία μας ασκούσαν κριτική και μας κατηγορούσαν - και ως αντιπολίτευση, αλλά ειδικά στην προεκλογική περίοδο - ήταν πραγματικά λόγια ‘’ηρωικά’’, αλλά απείχαν πάρα πολύ από την πραγματικότητα.

Όπως επίσης, απείχε από την πραγματικότητα η κριτική που ακούγαμε πέρυσι, ότι είχαμε έναν προϋπολογισμό ‘’χωρίς εθνική στρατηγική, στρατηγική που να προωθεί τη βιώσιμη ανάπτυξη, τη δημιουργία ποιοτικών θέσεων απασχόλησης και την κοινωνική συνοχή’’, δηλαδή, όλα αυτά που διάβασα, από την πολύ τεκμηριωμένη εισήγηση του κ. Σταϊκούρα. Αλλά, ακριβώς είναι αυτό που κάναμε εμείς με τον προϋπολογισμό του 2019 και είναι αυτό το οποίο δεν κάνουν με την πολιτική τους, από τις εκλογές και μετά.

Σε ό,τι αφορά την ουσία του προϋπολογισμού. Ακούγαμε σε όλη την προεκλογική περίοδο, ότι οι κακοί «Συριζομαδούροι» υπερφορολόγησαν και θα έρθει η Ν.Δ. και θα μειώσει τη φορολογική επιβάρυνση. Παράκληση, κύριοι Υπουργοί, να έχουμε, είτε σήμερα είτε κάποια μέρα, ένα πινακάκι από το οποίο να μας εξηγείτε πως από αυτή τη θέση της μείωσης της φορολογικής επιβάρυνσης, στη σελίδα 22 στον πίνακα 2,1, προκύπτει ότι το 2020 θα έχουμε 600 εκατομμύρια επιπλέον φορολογικά έσοδα, προσθετικά στους «κακούς» φόρους που είχαν βάλει οι «Συριζομαδούροι» και όλη αυτή την επιχειρηματολογία που ακούγαμε. Η εκτίμηση για το 2019 είναι 51,023, ενώ η πρόβλεψη για το 2020 είναι 51,625. Παράκληση, να εξηγηθεί αυτό.

Επίσης, παράκληση να απαντηθεί, είτε εδώ είτε στην Ολομέλεια, εάν αυτό για το οποίο μας κατηγορούσαν, με δελτίου τύπου, ο κ. Σταϊκούρας και ο κ. Βεσυρόπουλος, στις 11/12/2018, για την ‘’υπερφορολόγηση’’ και για τους 29 «άδικους» φόρους. Διάβασα με μεγάλη επιμέλεια, όλες τις σελίδες του προσχεδίου και δεν βρήκα πουθενά, αν θα καταργηθεί, έστω ένας από τους 29 «άδικους» φόρους, για τους οποίους μας καταγγέλλατε, φόρους, μεταξύ των οποίων ήταν, η επιβολή φόρου στο κρασί, ο οποίος καταργήθηκε ευτυχώς από την Κυβέρνηση ΣΥΡΙΖΑ - άρα δεν έχουμε 29 έχουμε 28 - η επιβολή ειδικού φόρου στο ηλεκτρονικό τσιγάρο, ένας φόρος ο οποίος επιβλήθηκε πολύ σωστά, διότι ήταν ένα νέο προϊόν και έπρεπε να επιβληθεί, όπως και η επιβολή περιβαλλοντολογικού τέλους στη χρήση πλαστικής σακούλας, ένας φόρος που πολύ σωστά επιβλήθηκε για συγκεκριμένους λόγους τους οποίους γνωρίζουμε όλοι.

Όλα αυτά λοιπόν για τα οποία μας κατηγορούσατε - όχι πριν από 150 χρόνια, αλλά πριν από λιγότερο έναν χρόνο - ισχύουν ακόμα; Παράκληση, να έχουμε μια απάντηση στο αν θα μειωθεί ή όχι η φορολογική επιβάρυνση, εάν θα μειωθούν οι 29 «άδικοι» φόροι, που καταγγέλλατε το ΣΥΡΙΖΑ, ή αν αυτά τα λέγατε σε έναν «αντιπολιτευτικό οίστρο», μέσα στα πολλά επιχειρήματα που είχατε εκείνη την περίοδο.

Επίσης, κ. Υπουργέ και κύριοι Υπουργοί, καλό είναι κάποια στιγμή να μας διευκρινίσετε - διότι εγώ ως ειδικός περί τα φορολογικά και τα λογιστικά δεν το έχω καταλάβει ακόμα - πως θα μειωθεί η φορολογική επιβάρυνση στα «μεσαία στρώματα». Ακούγαμε πάρα πολλά επιχειρήματα στην προεκλογική περίοδο επ’ αυτού. Δεν βλέπουμε στη μετεκλογική περίοδο τι θα κάνετε για τα «μεσαία στρώματα».

Στις ανησυχίες μας, προστίθενται και κάποια μέσα μαζικής ενημέρωσης, που το μόνο που δεν μπορείτε να τους κατηγορήσετε είναι ότι είναι φιλικά διακείμενα στο ΣΥΡΙΖΑ.

«Καθημερινή», 21/10/2019, «Μένουν εκτός ελαφρύνσεων τα μεσαία εισοδήματα». Λέει συγκεκριμένα: «στα λεγόμενα μεσαία εισοδήματα, από 16-17 χιλιάδες έως 50 χιλιάδες ευρώ, προκύπτει ελάχιστη συμβολική ελάφρυνση της τάξεως των 17 έως 37 €, σε ετήσια βάση». Πιο κάτω αναφέρει: «η ελάφρυνση ανά φορολογούμενο θα κυμαίνεται από 100 έως 1000 €, για τους έχοντες ατομικό εισόδημα από 55.000 έως 100.000 €».

Αυτό εννοούσατε, «φορολογική ελάφρυνση της μεσαίας τάξης»;. Επίσης, στο ίδιο άρθρο - όχι από τον «Ριζοσπάστη», την «Αυγή», την «Εποχή» ή κάποιο άλλο αντιπολιτευόμενο μέσο ενημέρωσης - από την «Καθημερινή», «Μεγάλοι κερδισμένοι του προϋπολογισμού του 2020», «Οι εταιρείες, τα νομικά πρόσωπα, οι ανώνυμες εταιρείες, οι ΕΠΕ, ιδιωτικές κεφαλαιουχικές εταιρείες, ομόρρυθμες και ετερόρρυθμες, είναι οι μεγάλοι κερδισμένοι του προϋπολογισμού του 2020, καθώς ουσιαστικά τους αντιστοιχούν περίπου τα δύο τρίτα, από το συνολικό πακέτο ελαφρύνσεων της επόμενης χρονιάς»!

Αντιπολίτευση σας κάνει η Καθημερινή; Δεν μπορώ να το δεχτώ. Και το πιο ανησυχητικό η φράση με την οποία κλείνει το άρθρο. ‘’Μένει να φανεί εάν θα υπάρξουν και επιβαρύνσεις κυρίως γι’ αυτούς που σήμερα πληρώνονται με το κατώτατο ποσό των 176 ευρώ το μήνα’’. Επιβαρύνσεις στις ασφαλιστικές εισφορές και παράκληση να απαντηθεί γιατί διαβάζοντας με επιμέλεια το προσχέδιο του Προϋπολογισμού στη σελίδα 43 κάτω από τη μέση στο κεφάλαιο κοινωνικός προϋπολογισμός προκύπτει ‘’πρόβλεψη για αυξημένα κατά 658 εκατ. ευρώ έσοδα από ασφαλιστικές εισφορές’’. Δηλαδή, να καταλάβω εσείς που θα καταργούσατε το νόμο Κατρούγκαλου, εσείς που θα μειώνατε τις ασφαλιστικές εισφορές, εσείς που θα κάνατε όλα αυτά τα παραδεισένια, εσείς τώρα έρχεστε και κρατάτε όλη αυτή την ασφαλιστική επιβάρυνση και την αυξάνετε κατά 660 εκατ.; Και επίσης λέτε πιο κάτω (ένα ποσοστό από αυτά φαντάζομαι) θα προκύψει από την αύξηση του ποσοστού των εργοδοτικών εισφορών για τους ασφαλισμένους του δημοσίου κατά 13,33%. Όλα αυτά τα 660 εκατ. είναι από την αύξηση για το δημόσιο; Αν όχι, καλό είναι να το εξηγήσετε.

Είναι σαφέστατο ότι παραλάβατε μία οικονομία σε πολύ καλή κατάσταση και είναι σαφέστατο ότι δεν έχετε καμία διάθεση να υλοποιήσετε τα όσα εμείς μαζί με την καλή κατάσταση της οικονομίας, είχαμε δεσμευτεί, είχαμε συμφωνήσει και είχαμε προγραμματίσει για να μειώσουμε τη φορολογική επιβάρυνση. Διότι θα το πω ξέροντας ότι δεν θα παίξει σε κανένα ΜΜΕ εκτός από την Αυγή και το Left.gr. Η μεγαλύτερη μείωση φορολογικής επιβάρυνσης από το 2010 έγινε επί Κυβέρνησης ΣΥΡΙΖΑ. Η μεγαλύτερη αύξηση φορολογικής επιβάρυνσης στην Ελλάδα από το 2010 – 2014, έγινε επί κυβερνήσεων ΠΑΣΟΚ, Νέας Δημοκρατίας. Εμείς μειώσαμε κατά 260 εκατ. τον ΕΝΦΙΑ, εσείς κατά 205 εκατ. με τα δωράκια στους έχοντες και κατέχοντες. Εμείς μειώσαμε φόρους, καταργήσαμε φόρους και περιμένουμε για όλα αυτά απάντηση εάν για όλα αυτά τα ζητήματα, τη μείωση προκαταβολής φόρου στο 50%, την αύξηση συντελεστή αποσβέσεων στο 150%, την κατάργηση εισφοράς αλληλεγγύης για εισοδήματα έως 20.000 ευρώ και μία σειρά από άλλα ζητήματα, θα υλοποιήσετε όλα αυτά για τα οποία είχαμε δεσμευτεί. Και μια απάντηση, κύριε Υπουργέ, μιας και θα πάρετε το λόγο να απαντήσετε. Σε νομοσχέδιο, το οποίο συζητιέται σε άλλη αίθουσα στο άρθρο 212 προβλέπονται σκανδαλώδεις αυξήσεις, έως 7.500 ευρώ μηνιαίες αποδοχές όπως προβλέπεται από την Έκθεση του Γενικού Λογιστηρίου. Στη σελίδα 702 του κειμένου που μας μοιράστηκε προβλέπεται έως 7.500 ευρώ για τα στελέχη των ΔΕΚΟ που έχετε διορίσει εσείς που είναι δηλαδή εταιρείες στο υπερταμείο το οποίο καταγγείλατε και μας κατηγορούσατε, αλλά βάλατε κάποια στελέχη τα οποία θα μπορούν με δικές τους αποφάσεις να αυξάνουν το μισθό τους.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Σε όλο το Υπερταμείο;

**ΤΡΥΦΩΝ ΑΛΕΞΙΑΔΗΣ:** Μισό λεπτό κύριε Υπουργέ, θα απαντήσετε αμέσως μετά. Λέει δηλαδή το συγκεκριμένο άρθρο 212, ότι αναφορικά με τις εταιρείες του νόμου τάδε, με συγκεκριμένα χαρακτηριστικά…

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ποια χαρακτηριστικά; Πείτε τις προϋποθέσεις.

**ΤΡΥΦΩΝ ΑΛΕΞΙΑΔΗΣ:** …και κάθε είδους αποδοχές και υλικές αποζημιώσεις των μελών των διοικητικών συμβουλίων καθορίζονται με απόφαση της γενικής συνέλευσης. Ενώ δηλαδή μέχρι τώρα καθοριζόταν με κοινή απόφαση υπουργών, τώρα καθορίζεται με αποφάσεις άλλων. Καταλαβαίνουμε γιατί το κάνετε. Έχουν έξοδα οι άνθρωποι και πρέπει να καλυφθούν. Είναι το επιτελικό κράτος και η μείωση δαπανών που μας λέγατε. Το ερώτημα είναι, το ποσό που αντιστοιχεί σε αυτές τις σκανδαλώδεις αμοιβές, πόσες είναι; Είναι 5.000, 50.000.000, 500.000.000; Ευχαριστώ πάρα πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ κι εγώ πολύ. Έχει ζητήσει το λόγο ο κ. Σταϊκούρας και εάν μου επιτρέπετε, κύριε Υπουργέ, μία μικρή απάντηση στο θέμα που έθεσε ο κ. Αλεξιάδης.

Κύριε Αλεξιάδη, σε ό,τι αφορά το σημείωμα που ζητήσατε για την ενημέρωση των συναδέλφων Βουλευτών σε ό,τι έχει γίνει στην Επιτροπή μας το προηγούμενο διάστημα, πολύ ευχαρίστως έχω συνεννοηθεί με τους συνεργάτες, θα το ετοιμάσουμε και θα το δώσουμε. Πρέπει να γνωρίζετε ότι σε όλες τις αντιπροσωπείες που βλέπουμε, από δική μας πλευράς, η συμμετοχή είναι διακομματική.

Τώρα, σε ό,τι αφορά τον προγραμματισμό των εργασιών, σας λέω μόνο ότι γνωρίζετε πολύ καλά, ειδικά εσείς, ότι ο προγραμματισμός των εργασιών της Επιτροπής είναι άμεσα συνδεδεμένος με τον προγραμματισμό που κάνει το Υπουργείο Οικονομικών.

**ΤΡΥΦΩΝ ΑΛΕΞΙΑΔΗΣ:** Μπορούμε να ξεπεράσουμε αυτό, κύριε Πρόεδρε, διότι μπορούμε να καλέσουμε στην Επιτροπή για παράδειγμα, τον Διοικητή της ΑΑΔΕ, τον γενικό διευθυντή που θα τοποθετήσει η Κυβέρνηση κάποια στιγμή στο ΣΔΟΕ κ.τ.λ.. ώστε να έχουμε μια ενημέρωση και μια συζήτηση για αυτά τα ζητήματα.

# ΣΤΑΥΡΟΣ ΚΑΛΟΓΙΑΝΝΗΣ (Προέδρος της Επιτροπής): Ασφαλώς.

Επίσης, θα φωνάξουμε θεσμικούς φορείς, τον Διοικητή της Τράπεζα της Ελλάδος, όταν θα έχουμε την έκθεσή του και ούτω καθεξής.

Τον λόγο έχει, ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πολύ σύντομη παρένθεση. Δεν διαβάσατε, κύριε Αλεξιάδη, όλη την διάταξη. Σας προκάλεσα και δεν την διαβάσατε. Δεν αφορά όλες τις εταιρείες, θα επανέλθω αύριο στην Ολομέλεια. Και εν πάση περιπτώσει, εσείς δεν μπορείτε να μιλάτε για αυτά, γιατί φέρατε κάτι υπέρογκες αυξήσεις στη διοίκηση του Υπερταμείου να σας θυμίσω. Άρα, παράκληση, λίγο σεμνότητα. Και όταν διαβάζετε κάτι, να διαβάζετε όλη τη διάταξη. Όταν σας προκάλεσα να μου πείτε τις προϋποθέσεις, δεν είπατε τις προϋποθέσεις. Δεν τολμήσατε να την πείτε εδώ την προϋπόθεση. Δεν είναι όλες οι εταιρείες του Υπερταμείου, είναι δύο.

Πάμε στην ουσία του θέματος. Κυρίες και κύριοι συνάδελφοι, συζητούμε αυτές τις ημέρες στην αρμόδια Επιτροπή Οικονομικών Υποθέσεων το προσχέδιο του κρατικού προϋπολογισμού για το 2020, του πρώτου κρατικού προϋπολογισμού της νέας Κυβέρνησης της Ν.Δ.. Προϋπολογισμός που κατατίθεται μέσα σ' ένα πραγματικά ρευστό εξωτερικό περιβάλλον.

Η περιοχή των Βαλκανίων χαρακτηρίζεται από αστάθεια. Η ανατολική Μεσόγειος διατρέχεται από κινδύνους που τείνουν να διαμορφώσουν μια χαοτική κατάσταση. Και η Ευρώπη διαπνέεται από μια γενικευμένη αμηχανία εξαιτίας της διαχείρισης του Brexit, της κλιμάκωσης των εμπορικών εντάσεων μεταξύ των μεγάλων οικονομιών, των ασθενέστερων, πράγματι, προβλέψεων οικονομικής μεγέθυνσης σε βασικές χώρες της ευρωζώνης, της μεταβολής στην κατεύθυνση άσκησης νομισματικής πολιτικής και των σχέσεων αυτής, δηλαδή της νομισματικής πολιτικής, με την δημοσιονομική πολιτική.

Αυτά είναι και τα μεγάλα θέματα που συζητάμε και στο Eurοgroup και στο Ecofin και στα πλαίσια της ετήσιας συνόδου του Διεθνούς Νομισματικού Ταμείου.

Μέσα σ' αυτό το περιβάλλον, ενσωματώνοντας αυτές τις διεθνείς εξελίξεις, γιατί ερωτηθήκαμε χθες αν τα λαμβάνουμε υπόψη, ο φετινός προϋπολογισμός προσπαθεί να υπηρετήσει συγκεκριμένους στόχους.

Αποτυπώνει την υλοποίηση προγραμματικών δεσμεύσεων της Κυβέρνησης σε συνθήκες δημοσιονομικής πειθαρχίας.

Αποπνέει αισιοδοξία, αλλά δεν υπερβαίνει τα όρια του ρεαλισμού. Εμπεριέχει πολιτικές υλοποίησης ρεαλιστικών στόχων.

Ενσωματώνει πρωτοβουλίες ενίσχυσης τόσο της προσφοράς, όσο και της ζήτησης της οικονομίας.

Είναι προσανατολισμένο στην υποβοήθηση της αναπτυξιακής διαδικασίας, κυρίως μέσω της ενίσχυσης των επενδύσεων.

Επιτυγχάνει ισορροπία μεταξύ οικονομικής αποτελεσματικότητας και κοινωνικής δικαιοσύνης.

Σε γενικές γραμμές, είναι ένας προϋπολογισμός που αποδεικνύει ότι η ελληνική οικονομία προχωράει σταθερά στον δρόμο της κανονικοποίησης και της ανάταξης.

Συγκεκριμένα, κυρίες και κύριοι συνάδελφοι, πρώτον, ο κρατικός προϋπολογισμός αποτυπώνει την υλοποίηση προγραμματικών δεσμεύσεών μας. Ήδη μέσα στους τρεις πρώτους μήνες καλύψαμε το σημαντικό δημοσιονομικό κενό για το 2019 που είχε αφήσει παρακαταθήκη η προηγούμενη Κυβέρνηση.

Συμφωνήσαμε με τους θεσμούς, με τα σημερινά δεδομένα, για το δημοσιονομικό αποτέλεσμα του 2020.

Προχωρήσαμε σε γενναία μείωση του ΕΝΦΙΑ, η οποία είναι μεγαλύτερη για τα χαμηλά και μεσαία εισοδηματικά στρώματα.

Βελτιώσαμε σημαντικά το πλαίσιο ρυθμίσεων οφειλών των ιδιωτών προς την εφορία, με αποτέλεσμα τελικά 613.770 συμπατριώτες μας να αξιοποιούν την ρύθμιση.

Απλοποιήσαμε τις διαδικασίες για την προστασία της πρώτης κατοικίας, προκειμένου περισσότεροι ιδιοκτήτες να ενταχθούν στη σχετική ρύθμιση.

Καταργήσαμε τους κεφαλαιακούς περιορισμούς που είχαν επιβληθεί το 2015. Ο κ. Τσακαλώτος είχε δεσμευθεί εδώ στη Βουλή, το 2017, ότι δεν θα υπήρχαν και που ακόμη υφίστανται, εξαιτίας της ανεύθυνης διαπραγμάτευσης της τότε Κυβέρνησης.

Προχωρήσαμε εμβληματικά έργα που είχαν τελματώσει, όπως το Ελληνικό. Προχωρήσαμε αποκρατικοποιήσεις που είχε η προηγούμενη Κυβέρνηση δεσμευτεί και που επί μακρόν σέρνονταν, όπως ήταν η πώληση του 30% του Διεθνούς Αερολιμένα Αθηνών.

Εφαρμόζουμε σχέδιο αναδιάρθρωσης για τη Δ.Ε.Η., που αφέθηκε στην τύχη της από την προηγούμενη Κυβέρνηση.

Προχωράμε στην αποπληρωμή του ακριβού τμήματος του δανείου που έχουμε πάρει από το Διεθνές Νομισματικό Ταμείο.

Δρομολογούμε σχέδιο συστηματικής αντιμετώπισης του υψηλού αποθέματος κόκκινων δανείων στα χαρτοφυλάκια των τραπεζών, με το περίφημο σχέδιο «Ηρακλής».

Υλοποιούμε ένα συνεκτικό και αποτελεσματικό νομοθετικό πλαίσιο για την αγορά τυχερών παιγνίων μέσω διαδικτύου, κάτι που είχατε δεσμευθεί ότι θα είχατε ολοκληρώσει μέχρι το τέλος του 2017.

Το συμπέρασμα που βγαίνει είναι ότι δώδεκα προγραμματικές δεσμεύσεις υλοποιήθηκαν μέσα σε 100 ημέρες.

Δώδεκα προγραμματικές δεσμεύσεις μέσα σε 100 ημέρες. Προχωράμε μπροστά, γρήγορα και με ασφάλεια, με σοβαρότητα, υπευθυνότητα και, θα μου επιτρέψετε, μετριοπάθεια.

Εδώ διαφέρουμε.

Επικαλεστήκατε τι είπα πέρυσι, τα προσυπογράφω και εφέτος. Είχα μιλήσει για έναν αντιαναπτυξιακό, κατ' ουσίαν, μνημονιακό προϋπολογισμό. Είχα πει πέρυσι, όπως σωστά είπατε, ότι τα αχρείαστα υπερπλεονάσματα υπονομεύουν την αναπτυξιακή προοπτική της Χώρας.

Λέμε κάτι διαφορετικό;

Είχαμε πει ότι αυτά προκύπτουν από την υπερφορολόγηση των πολιτών και την εσωτερική στάση πληρωμών.

Λέμε κάτι διαφορετικό;

Είχαμε πει ότι η οικονομία μεγεθύνεται με αναιμικούς ρυθμούς. Είπαμε κάτι λάθος;

Το πρώτο τρίμηνο του 2019, είχατε 1,1% ανάπτυξη. Αυτό σημαίνει ότι η οικονομία

«σέρνονταν».

Είχατε στόχους επί τέσσερα χρόνια για την ανάπτυξη, που έπεφταν συνεχώς έξω και κάνετε κριτική για την ανάπτυξη που έχει η σημερινή Κυβέρνηση;

Αποτύχατε όλα τα χρόνια, σε ότι λέγατε για την ανάπτυξη. Επιπλέον, είχα πει ότι η ανταγωνιστικότητα υποχωρεί.

Διαφωνείτε;

Κάθε χρόνο προς τα κάτω. Οι επενδύσεις καταρρέουν. Διαφωνείτε;

Κάθε χρόνο αρνητικό πρόσημο στις επενδύσεις είχατε.

Η ποιότητα των θεσμών έχει υποβαθμιστεί. Καλά, σε αυτό συμφωνούν όλοι, εντός και εκτός Ελλάδος.

Είχα πει πέρυσι πως κεφαλαιακοί περιορισμοί εξακολουθούν να υφίστανται. Άλλαξε κάτι;

Τον Αύγουστο υπήρξε η άρση.

**ΙΩΑΝΝΗΣ ΓΚΙΟΛΑΣ (Ειδικός Εισηγητής του ΣΥ.ΡΙΖ.Α.):** Δεν είχε προηγηθεί κάτι;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ που με προκαλείτε.

Ο Ευκλείδης Τσακαλώτος, στις 18 Μαΐου του 2017, είπε «Μέχρι το τέλος της χρονιάς δεν θα υπάρχουν καθόλου κεφαλαιακοί περιορισμοί».

Συγχαρητήρια, αξιοπιστία.

**ΙΩΑΝΝΗΣ ΓΚΙΟΛΑΣ (Ειδικός Εισηγητής του ΣΥ.ΡΙΖ.Α.):** Υπήρχε προσαρμογή και πρόγραμμα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Για ότι θέλετε θα σας απαντώ με τα στοιχεία, σας τα έχω ένα προς ένα. Εάν θέλετε και πιο κάτω, έχουμε και για τα περίφημα πρωτογενή πλεονάσματα, που δήθεν είχατε κανονίσει και είχατε επιτύχει να είναι χαμηλότερα. Ο Πρωθυπουργός, στις 7 Μαΐου 2019, έλεγε «Σήμερα έδωσα εντολή και ανοίξαμε ειδικό λογαριασμό».

Ακόμη τον ψάχνουμε εδώ, στο Υπουργείο Οικονομικών και ειδικός λογαριασμός δεν έχει ανοίξει.

Αλήθεια, που έδωσε εντολή ο Πρωθυπουργός;

**ΙΩΑΝΝΗΣ ΓΚΙΟΛΑΣ (Ειδικός Εισηγητής του ΣΥ.ΡΙΖ.Α.):** (ομιλεί εκτός μικροφώνου, δεν ακούγεται)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Είμαι στο Eurogroup και στο Ecofin και δεν υπάρχει εικόνα αυτού.

Μπορώ να συνεχίσω και με ότι άλλο υποστήριζα πέρυσι. Άρα, έχω πλήρως την τοποθέτησή μου και την προσυπογράφω.

Δεύτερον, ο κρατικός προϋπολογισμός αποπνέει αισιοδοξία, αλλά δεν υπερβαίνει τα όρια του ρεαλισμού. Αισιοδοξία που διακατέχει και διατρέχει την κοινωνία, τους εταίρους, τους επενδυτές και τις αγορές.

Θα είμαι πολύ συγκεκριμένος. Γιατί λέω, την κοινωνία; Γιατί ο δείκτης οικονομικού κλίματος, βρίσκεται σήμερα στο υψηλότερο σημείο από το 2008, γιατί η καταναλωτική εμπιστοσύνη βρίσκεται σήμερα στο υψηλότερο σημείο των τελευταίων 19 ετών. Γιατί λέω για τους εταίρους; Γιατί δημόσια αναγνωρίζουν την πρόοδο, που έχει συντελεστεί τους τελευταίους μήνες, αφού διαρθρωτικές εκκρεμότητες και δημοσιονομικά κενά, έχουν πλέον αντίστοιχα δρομολογηθεί και καλυφθεί, τα οποία γραπτώς επιβεβαιώνονταν τον Ιούνιο 2019. Γιατί λέω στις αγορές; Υποθέτω, πως παρακολουθείτε, ότι αποδόσεις και spreads μειώνονται σε ιστορικά χαμηλά επίπεδα.

Υπενθυμίζω, ότι η χώρα προχώρησε πρόσφατα στην εξαιρετική, από πλευράς τόσο επιτοκίου όσο και ποιότητας έκδοση δεκαετούς ομολόγου, τον Οκτώβριο 2019 με επιτόκιο 1,5%. Η προηγούμενη Κυβέρνηση είχε προχωρήσει πριν από έξι μήνες σε αντίστοιχη έκδοση δεκαετούς ομολόγου, με επιτόκιο 3,9% το Μάρτιο 2019. Την επόμενη μέρα, έκδοση εντόκων γραμματίων του δημοσίου, για πρώτη φορά, με αρνητικά επιτόκια στην ιστορία της χώρας και ακόμα σημαντικότερο, αρκετές επιχειρήσεις εκδίδουν νέα ομόλογα με ευνοϊκούς όρους. Το δεύτερο συμπέρασμα είναι, ότι η Ελλάδα βήμα βήμα επιστρέφει στην κανονικότητα και αυτό αναγνωρίζεται. Δεν σημαίνει, ότι το εξωτερικό περιβάλλον δεν επηρεάζει τη μείωση των επιτοκίων. Ουδέποτε θριαμβολογήσαμε, αλλά είναι απολύτως βέβαιο ότι η Κυβέρνηση με αυτά που έχει κάνει τρεις μήνες και με αυτά που δρομολογεί, έχει βοηθήσει σημαντικά να μειωθεί το κόστος δανεισμού του ελληνικού δημοσίου, των τραπεζών και των επιχειρήσεων.

Τρίτον, ο κρατικός προϋπολογισμός εμπεριέχει πολιτικές υλοποίησης ρεαλιστικών στόχων. Ο πρώτος στόχος είναι η επίτευξη ρυθμού οικονομικής μεγέθυνσης 2% για το 2019 και 2,8% για το 2020. Θα είμαι πάλι ειλικρινής. Δεν έχουμε συμφωνήσει με τους θεσμούς ότι θα έχουμε τους ίδιους ρυθμούς ανάπτυξης το 2020. Έχουμε συμφωνήσει για το 2019. Συνεπώς, η αλήθεια είναι ότι η προηγούμενη Κυβέρνηση μας άφησε την οικονομία με έναν ρυθμό οικονομικής μεγέθυνσης το α΄ εξάμηνο 1,5%. Εμείς εκτιμούμε, ότι το β΄ τρίμηνο θα πάμε καλύτερα από το πρώτο και το 2020 θα είναι καλύτερο από το 2019. Άρα, για να έχουμε απόλυτη αποτύπωση των μεγεθών, 1,1% το α΄ τρίμηνο 2019, 1,9% το β΄ τρίμηνο 2019 και εκτιμούμε, ότι θα πάμε με πολύ υψηλότερους ρυθμούς το β΄ τρίμηνο, δηλαδή ότι με τη διακυβέρνηση της Ν.Δ. οι ρυθμοί οικονομικής μεγέθυνσης θα είναι καλύτερη απ’ ότι με την διακυβέρνηση του ΣΥΡΙΖΑ μέσα στο 2019, ήδη από τους πρώτους μήνες. Έχουμε συμφωνήσει σε αυτό με τους θεσμούς, ότι ο ρυθμός οικονομικής μεγέθυνσης το 2020 θα είναι καλύτερος από το 2019. Πιστεύουν όλοι, εντός και εκτός Ελλάδας, ότι η οικονομία θα τρέξει καλύτερα το 2020 απ’ ότι το 2019. Αυτό οφείλεται αποκλειστικά στην ελληνική Κυβέρνηση και στις πολιτικές της.

Όλα τα συστατικά της μεγέθυνσης που είναι κατανάλωση, εξαγωγές, αλλά κυρίως οι επενδύσεις, εμφανίζουν θετικό, αρκετά θετικό και αρκετά σημαντικό πρόσημο και πάει πολύ η Αντιπολίτευση να κατηγορεί την Κυβέρνηση για υπεραισιοδοξία, όταν όπως σας έδειξα προηγουμένως, πέσατε έξω επί τέσσερα χρόνια σε όποια πρόβλεψη κάνατε για την ανάπτυξη. Μηδέν στα 4 είχατε στην ανάπτυξη όσα χρόνια κυβερνούσατε. Άρα, το πεδίο της ανάπτυξης, καλό είναι να μην το βάζετε καν στις τοποθετήσεις σας.

Στο δεύτερο, που είναι τα πρωτογενή πλεονάσματα, πράγματι είχατε εξαιρετικές επιδόσεις. Το ομολογούμε ότι είχατε υπέρ επίτευξη των δημοσιονομικών στόχων εις βάρος βεβαίως, της πραγματικής οικονομίας. Ο δεύτερος στόχος της Κυβέρνησης της Ν.Δ. είναι η επίτευξη πρωτογενούς πλεονάσματος 3,5% για το 2019 και 3,5% για το 2020, στόχους στους οποίους συμφώνησε η προηγούμενη Κυβέρνηση, αλλά οι οποίοι δεν θα επιτυγχάνονταν ούτε το 2019 ούτε το 2020, όπως αποδεικνύεται από τη έκθεση της Ευρωπαϊκής Επιτροπής τον Ιούνιο 2019, από την έκθεση της Τράπεζας της Ελλάδος τον Ιούνιο 2019 και από τα στοιχεία του Γενικού Λογιστηρίου του Κράτους, που χθες ανέφερε ο Υφυπουργός, κ. Σκυλακάκης, τον Ιούλιο 2019.

Άλλωστε, ήταν εμφανής και τον Ιούνιο η σημαντική υστέρηση των εσόδων σε σχέση με τους στόχους. Έκτοτε, από τον Ιούλιο και μετά, πάντα τα έσοδα πάνε καλύτερα από τους στόχους. Τον Ιούνιο, λίγο πριν, χαμηλότερα από τους στόχους τα έσοδα.

Η αλλαγή του κλίματος στην οικονομία μετά τις εκλογές, η πειθαρχημένη εκτέλεση του προϋπολογισμού στο σκέλος των δαπανών από τους συνεργάτες στο Γενικό Λογιστήριο του Κράτους και τους ευχαριστώ, και η βελτίωση της φορολογικής συμμόρφωσης, όπως αποτυπώνεται και στην υψηλότερη εισπραξιμότητα φόρων, συνέβαλαν στην επίτευξη του δημοσιονομικού στόχου για το 2019. Ενώ, η σημαντική αύξηση του ρυθμού μεγέθυνσης της ελληνικής οικονομίας, η πλήρης άρση των κεφαλαιακών περιορισμών, η δημοσιονομική πειθαρχία των φορέων της γενικής κυβέρνησης, η υιοθέτηση ρεαλιστικών οροφών δαπανών χωρίς περικοπές, η αξιολόγηση δημοσίων δαπανών, η ενίσχυση των ηλεκτρονικών συναλλαγών, τα αυξημένα έσοδα από τη ρύθμιση της αγοράς τυχερών παιγνίων, η προώθηση συμπράξεων δημόσιου και ιδιωτικού τομέα και το αποτέλεσμα της νέας ρύθμισης οφειλών των πολιτών προς εφορίες και ασφαλιστικά ταμεία, δημιούργησαν τον αναγκαίο δημοσιονομικό χώρο για περαιτέρω μειώσεις φόρων το 2020. Μειώσεις φόρων, που εμπεριέχονται στον προϋπολογισμό τον οποίο σήμερα συζητάμε.

Επειδή, με ρωτήσατε πριν, κάτι άκουσα από την αντιπολίτευση ότι δήθεν εγκαταλείπεται ο στόχος για τη μείωση των πρωτογενών πλεονασμάτων, θέλω να σας ενημερώσω ότι ο στόχος μας δεν αλλάζει. Η μείωση των πρωτογενών πλεονασμάτων βρίσκεται στον πυρήνα της στρατηγικής μας. Το ζήτημα, όμως, είναι πώς προσεγγίζεται ο στόχος κι εμείς τον προσεγγίζουμε χωρίς τυμπανοκρουσίες, τον προσεγγίζουμε με τεκμηρίωση και υπευθυνότητα. Η συζήτηση σχετικά με το θέμα έχει αρχίσει και συνεχίζεται σύμφωνα με το σχεδιασμό. Οι συνθήκες ωριμάζουν.

Είναι γεγονός, όμως, ότι ο ΣΥ.ΡΙΖ.Α. είναι ασυναγώνιστος στο να προβάλει τις επιθυμίες του ως πραγματικότητες. Ισχυρίζεται ότι θα πετύχαινε μείωση των πλεονασμάτων με τη δημιουργία Ειδικού Λογαριασμού. Επαναλαμβάνω, Πρωθυπουργός έδωσε εντολή και άνοιξε λογαριασμός, αόριστο, και λογαριασμός δεν υφίσταται. Αυτή είναι η αξιοπιστία! Οι αρμόδιες υπηρεσίες του Υπουργείου Οικονομικών δηλώνουν άγνοια μέχρι και σήμερα και βέβαια, ουδείς εκ των ετέρων συμφώνησε ούτε έγινε ποτέ θεσμική συζήτηση επί αυτού και είμαι και στο Eurogroup και στο Ecofin. Η κυβέρνηση, συνεπώς, άλλαξε. Οι αυταπάτες τελείωσαν.

Τρίτος στόχος, η ενίσχυση της σταθερότητας του τραπεζικού συστήματος. Στόχος του οικονομικού επιτελείου είναι τα πιστωτικά ιδρύματα να αποτελέσουν ξανά μοχλό ανάπτυξης της πραγματικής οικονομίας. Η κυβέρνηση από την πρώτη στιγμή κατανόησε ότι η επίλυση του προβλήματος των κόκκινων δανείων είναι υψίστης σημασίας για την ελληνική οικονομία. Για το λόγο αυτό, μετά την έγκριση του πλαισίου από την Ευρωπαϊκή Αρχή Ανταγωνισμού, προχωρά άμεσα, το επόμενο διάστημα, στην υλοποίηση του μοντέλου εγγύηση του δημοσίου σε τιτλοποιημένα περιουσιακά στοιχεία. Παράλληλα, η σημαντική μείωση του ΕΝΦΙΑ έχει ήδη βελτιώσει την ποιότητα του δανειακού χαρτοφυλακίου των τραπεζών, ενώ και οι θετικές προοπτικές της ελληνικής οικονομίας, μετά την αλλαγή κυβέρνησης, έχουν μειώσει το κόστος δανεισμού, με αποτέλεσμα η πρόσβαση των τραπεζών στις αγορές κεφαλαίου με κόστος που βαίνει μειούμενο σταδιακά να αποκαθίσταται, καταθέσεις να

επιστρέφουν στο τραπεζικό σύστημα και η πιστοληπτική ικανότητα εταιρειών και νοικοκυριών να βελτιώνεται.

Τέταρτος στόχος, η ενίσχυση της ρευστότητας στην πραγματική οικονομία. Αυτή μπορεί να επιτευχθεί, βασικά, με τέσσερις τρόπους: Μέσω της εμπροσθοβαρούς αξιοποίησης των διαθέσιμων ευρωπαϊκών χρηματοδοτικών εργαλείων, που, επί μακρόν, λιμνάζουν, της εκτέλεσης του προγράμματος δημοσίων επενδύσεων, που συστηματικά τα τελευταία χρόνια υποεκτελείται. Tης μείωσης των ληξιπρόθεσμων οφειλών του δημοσίου.

Να σας θυμίσω ότι είχατε δεσμευτεί τελειώνοντας το τρίτο πρόγραμμα, Αύγουστος του 2018, οι ληξιπρόθεσμες οφειλές του δημοσίου να είναι μηδέν και τις αφήσατε πάνω από τα δύο δισεκατομμύρια ευρώ. Αυτή ήταν η επιτυχία. Εμείς, δεσμευόμαστε για τη σταδιακή μείωση των ληξιπρόθεσμων οφειλών του δημοσίου. Τέλος, τη σταδιακή τόνωση της πιστωτικής επέκτασης μετά τη συρρίκνωση που παρατηρήθηκε τα τελευταία έτη.

Πέμπτος στόχος. Η υλοποίηση διαρθρωτικών μεταρρυθμίσεων που θα ενισχύουν την παραγωγικότητα και την ανταγωνιστικότητα. Εμείς, θέλουμε την διαρθρωτική ανταγωνιστικότητα της οικονομίας. Με το αναπτυξιακό νομοσχέδιο που συζητάμε στην Ολομέλεια, μεταξύ άλλων, απλοποιούμε το αδειοδοτικό και διαρθρωτικό περιβάλλον, διευκολύνουμε την εγκατάσταση επιχειρηματικών πάρκων, παρέχουμε κίνητρα και επιταχύνουμε διαδικασίες για επενδύσεις. Με το φορολογικό νομοσχέδιο που θα ψηφιστεί μέσα στον Νοέμβριο απλουστεύουμε και απλοποιούμε τον Φορολογικό Κώδικα, ενισχύουμε πρωτοβουλίες εταιρικής κοινωνικής ευθύνης, αναμορφώνουμε το πλαίσιο παροχών σε είδος υπέρ των εργαζομένων, ενισχύουμε τη διαφάνεια στις συναλλαγές, εκσυγχρονίζουμε τις διατάξεις για τη φορολογική κατοικία, προωθούμε την αποτελεσματικότερη στόχευση των ελέγχων και την υιοθέτηση άλλων έμμεσων τεχνικών, σύμφωνα με τις διεθνείς πρακτικές.

Τέλος, εδώ θα δώσω λίγο περισσότερη σημασία, γιατί με προκάλεσαν οι συνάδελφοι του ΣΥΡΙΖΑ. Η επίτευξη ισορροπίας μεταξύ οικονομικής αποτελεσματικότητας και κοινωνικής δικαιοσύνης. Η Ν.Δ. ήταν και είναι το κόμμα που πάντα απευθύνεται στις πλατιές λαϊκές δυνάμεις του τόπου και θα σας το αποδείξω. Η κυβέρνηση και το οικονομικό επιτελείο στέλνουν ένα ξεκάθαρο μήνυμα σε όλους τους πολίτες. Πλέον σχεδιάζονται και εφαρμόζονται πολιτικές, όχι ταξικές, όπως της προηγούμενης κυβέρνησης, αλλά αυτές που απευθύνονται σε όλες τις Ελληνίδες και σε όλους τους Έλληνες. Μειώνονται φόροι που ανακουφίζουν χιλιάδες νοικοκυριά και επιχειρήσεις, χωρίς να διαταράσσεται η δημοσιονομική πειθαρχία της χώρας και όποιος διαθέσιμος δημοσιονομικός χώρος αξιοποιείται κυρίως επ’ ωφελεία των χαμηλότερων εισοδηματικών στρωμάτων και της μεσαίας τάξης.

Μερικά παραδείγματα. Η μείωση του ΕΝΦΙΑ, επειδή επανήλθε ο συνάδελφος. Θέλω να περπατήσουμε μία φορά μαζί, σε όποια πλατεία θέτετε στη Λαμία, όπου θέλετε στη Λαμία, να δούμε την αντίδραση της κοινωνίας για τον ΕΝΦΙΑ. Η κυβερνητική πρωτοβουλία έδωσε πολλά στους πολλούς, κυρίως οικονομικά ασθενέστερους και στη μεσαία τάξη. Η μία κριτική είναι ότι βοηθάμε τους πλούσιους και τώρα, λέτε ότι το είχατε κάνει εσείς. Αποφασίστε τι έχετε κάνει. Σας ακούω να λέτε ότι δε θα πετύχουμε τους στόχους για την ανάπτυξη, ότι είμαστε πολύ αισιόδοξοι και μετά μας λέτε ότι δεν πιάνουμε 4% ανάπτυξη. Επειδή δεν χρησιμοποιώ ούτε πολιτικά ευφυολογήματα, ούτε μιλάω χωρίς τεκμηρίωση, ιδού η απόδειξη, 7,2 εκατ. πολίτες - λίγοι είναι αυτοί; - με ακίνητη περιουσία από 1 ευρώ μέχρι

500.000 ευρώ, ήταν αυτοί που πήραν το 86% της συνολικής ελάφρυνσης. Όσοι δε, έχουν ακίνητη περιουσία μέχρι 200.000 ευρώ ωφελήθηκαν το 67% της συνολικής ελάφρυνσης. Επειδή, μου είπατε και τι είχατε κάνει εσείς, έχω απάντηση και σε αυτό. 474.000 συμπατριώτες μας, με αξία ακίνητης περιουσίας μεγαλύτερη των 200.000 ευρώ, πολλοί από

τους οποίους, ανήκουν στη μεσαία τάξη και δεν θα έβλεπαν καμία ελάφρυνση από την προηγούμενη κυβέρνηση, σήμερα ωφελήθηκαν για πρώτη φορά.

Άρα, μην προκαλείται, οι αριθμοί δεν σας βοηθούν. Ας πούμε και κάτι άλλο, ότι με αυτά τα μέτρα δεν βοηθάμε τις οικονομικές ανισότητες, μάλιστα. Η μελέτη του συμβουλίου οικονομικών εμπειρογνωμόνων, εκτιμά, ότι η μείωση του ΕΝΦΙΑ, με τον τρόπο που έγινε από τη σημερινή κυβέρνηση, οδήγησε σε πολύ μεγαλύτερη ποσοστιαία αύξηση στο μέσο εισόδημα στου φτωχότερου 10% του πληθυσμού, συνεισφέροντας στην μείωση των οικονομικών ανισοτήτων. Συμβούλιο οικονομικών εμπειρογνωμόνων.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Γενική Εισηγήτρια του ΣΥ.ΡΙΖ.Α.):** Είναι νόμος ψηφισμένος από τον ΣΥ.ΡΙΖ.Α., δεν είναι κάτι καινούργιο αυτό που μας λέτε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Εκκαθαριστικά με μειωμένο φόρο ΕΝΦΙΑ, βγήκαν επί κυβέρνησης της Ν.Δ. και Πρωθυπουργό τον Κυριάκο Μητσοτάκη. Δεν το κάνατε τέσσερα χρόνια που ήσασταν στην κυβέρνηση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πάμε τώρα στο 2020. Καταρχήν, άκουσα από τον αγαπητό συνάδελφο, τον κ. Αλεξιάδη, ότι δεν βλέπω κανένα φόρο να μειώνεται το 2020, που να είχαμε επιβάλει εμείς. Τι φόρο παραλάβατε στις επιχειρήσεις, από την προηγούμενη κυβέρνηση; 26%. Που τον πήγατε στη λίστα των 29 φόρων; Στο 29%. Και που προβλέπατε να το πάτε; Στο 28%. Ακόμα δεν θα φτάνατε στο επίπεδο που το παραλάβατε το 2014. Εμείς, το πάμε στο 24%, για τα εισοδήματα του 2019. Άρα, σας είπα έναν φόρο. Αν συνεπώς μελετήσετε, όχι διατρέξετε, θα διαπιστώσετε, ότι υπάρχουν και άλλοι φόροι το 2020. Όμως, ας πάμε στην ουσία, γιατί, εμένα, η ουσία του θέματος είναι οι κοινωνικές ανισότητες και η κοινωνική δικαιοσύνη. Εκεί είναι το συγκριτικό πλεονέκτημα της σημερινής κυβέρνησης, εκεί είναι που δίνουμε σημασία εμείς.

Σας μίλησα για τον ΕΝΦΙΑ. Πάμε στα μέτρα του 2020. Μείωση φόρου στα φυσικά πρόσωπα για τα χαμηλότερα εισοδήματα από το 2020, πρωτοβουλία της Ν.Δ., πρωτοβουλία της κυβέρνησης της Ν.Δ.. Μείωση της φορολογίας για τα νομικά πρόσωπα, που αφαιρούν και χιλιάδες μικρές επιχειρήσεις, θα δώσω στοιχεία γι' αυτό, για να δείτε πόσες μικρές επιχειρήσεις βοηθιούνται, παροχή πρόσθετου αφορολόγητου 1000 € για κάθε παιδί. Γενικώς, τη λέξη αφορολόγητο μην την χρησιμοποιείται, γιατί είστε η μοναδική μνημονιακή κυβέρνηση που μείωσε το αφορολόγητο. Το 2016 μειώσατε το αφορολόγητο και κινδυνεύσαμε με δεύτερη μείωση αφορολόγητου επί ημερών σας. Η μοναδική μνημονιακή κυβέρνηση που μείωσε αφορολόγητο και μιλάτε εσείς για κοινωνική δικαιοσύνη; Εμείς, πρόσθετο αφορολόγητο 1000 € για κάθε παιδί. Συγνώμη, να θυμίσω, ότι θα παραιτούνταν ο Υπουργός Οικονομικών αν μειώνονταν. Μέχρι και τα τέσσερα τέκνα και μείωση ασφαλιστικών εισφορών για πλήρους απασχόληση στους εργαζόμενους.

Με αυτά τα μέτρα, όλα τα εισοδηματικά στρώματα, έχουν όφελος στο διαθέσιμο εισόδημα, το οποίο είναι σε ποσοστό μεγαλύτερο στα χαμηλότερα κλιμάκια. Έτσι, προκύπτει, επιπλέον μείωση των εισοδηματικών ανισοτήτων. Στοιχεία: Δηλωθέντα εισοδήματα έως 8.500, η συνολική φορολογική επιβάρυνση μειώνεται κατά μέσο όρο 20%. Αντίστοιχη μείωση στα υψηλά εισοδήματα, άνω των 26.000, μονοψήφιο ποσοστό, 8%. Αυτό σημαίνει μείωση των εισοδηματικών ανισοτήτων. Για άλλα στοιχεία, στην Ολομέλεια, από τον κ. Σκυλακάκη.

Οι μικρές επιχειρήσεις τώρα, οι πολύ μικρές επιχειρήσεις στην Ελλάδα, ωφελούνται κατά 41% των μειώσεων φόρου, που προκύπτει από την εφαρμογή του νέου συντελεστή φορολόγησης. Αυτό σημαίνει κοινωνική δικαιοσύνη. Έτσι ορίζει, η Ν.Δ., την κοινωνική δικαιοσύνη. Τρίτο παράδειγμα, συνεχίζω, η εμπροσθοβαρής αξιοποίηση του επιδόματος θέρμανσης, ποιους θα βοηθήσει; Η μεγαλύτερη επιχορήγηση επιδόματος θέρμανσης, ποιους θα βοηθήσει, τους πλουσιότερους ή τους φτωχότερους; Βρήκατε είπατε. Σας το παραδώσαμε 210 εκατ. το επίδομα και το αφήσατε 60 εκατ. και λέτε ότι βρήκατε;

Το παραλάβατε το επίδομα θέρμανσης με προκαταβολή 210 εκατομμύρια και το παραδώσατε, χωρίς προκαταβολή, στα 60 εκατ.. Εμείς από τους πρώτους μήνες το αυξάνουμε και το φέρνουμε εμπροσθοβαρώς, για να διευκολύνουμε τα ασθενέστερα εισοδηματικά στρώματα, που εσείς μονίμως αγνοείτε και αγνοούσατε.

Τέταρτο παράδειγμα. Το μεταρρυθμιστικό εγχείρημα της αναμόρφωσης του πλαισίου προσδιορισμού των αντικειμενικών αξιών της ακίνητης περιουσίας. Εδώ θέλω να σας δω το 2020 τι θα πείτε. Αυτό θα εδράζεται σε δύο βασικά στοιχεία. Το ένα είναι η επέκταση και ο εξορθολογισμός του συστήματος ζωνών αντικειμενικού προσδιορισμού της αξίας της ακίνητης περιουσίας και το άλλο είναι η βελτίωση του συστήματος των ιδιωτών εκτιμητών, δίνοντας έμφαση στην τυποποίηση της διαδικασίας, ώστε να δίνει καλύτερα, πιο αξιοποιήσιμα και πιο αντικειμενικά αποτελέσματα. Στόχος μας είναι μέσα από αυτές τις αλλαγές να καταστεί η φορολόγηση στην ακίνητη περιουσία πιο αποτελεσματική και κοινωνικά πιο δίκαιη και θα το συζητήσουμε το 2020.

Έτσι, μέσα από 4 παραδείγματα, μόνο σήμερα 4 παραδείγματα –κρατάμε κάποια και για την Ολομέλεια- αποδεικνύεται ότι ενισχύουμε την κοινωνική δικαιοσύνη και τη συνοχή και πάει πολύ…

*(ομιλίες εκτός μικροφώνου)*

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κοιτάξτε, όταν κάποιος δεν έχει επιχειρήματα, τα γκολπόστ τα πηγαίνει σε όποιο σημείο του γηπέδου θέλει. Θα σας απαντήσω σε ό,τι θέλετε, αλλά να τελειώσουμε μία δομή σκέψεως και μετά επανέρχομαι.

Πάει πολύ να μας κουνάτε το δάχτυλο εσείς που μειώσατε το αφορολόγητο, που κόψατε το ΕΚΑΣ, κυβέρνηση της αριστεράς, έκοψε το ΕΚΑΣ;

**ΙΩΑΝΝΗΣ ΓΚΙΟΛΑΣ (Ειδικός Εισηγητής του ΣΥ.ΡΙΖ.Α.):** Ήταν συμφωνημένο από το

2013.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Α, πολύ ωραία. Έκθεση του 2014 εδώ. Πουθενά δεν υπάρχει περικοπή του ΕΚΑΣ, αναμόρφωση του ΕΚΑΣ υπάρχει. Συνεπώς, να διαβάζετε. Εσείς κόψατε το ΕΚΑΣ. Αναμόρφωση έλεγε η έκθεση του 2014 της Ευρωπαϊκής Επιτροπής. Προσοχή στις λέξεις. Θα μπορούσε να σας βοηθήσει πολύ ο κ. Τσακαλώτος σε αυτό.

Αυξήσατε εισφορές υγείας σε κύριες και επικουρικές συντάξεις, εσείς το κάνατε και επιβάλλατε 29 νέους φόρους, προσέξετε έμμεσους, κυρίως έμμεσους, που είναι κοινωνικά πιο άδικοι. Θα το επαναλάβω, συνεπώς, όπως και στο προηγούμενο σημείο. Η κυβέρνηση άλλαξε, οι αυταπάτες τελείωσαν.

Κυρίες και κύριοι συνάδελφοι, συμπερασματικά ο Κρατικός Προϋπολογισμός καταδεικνύει ότι η οικονομία της χώρας αποκτά μία θετική δυναμική, η οποία σταθεροποιείται, βελτιώνεται και κεφαλαιοποιείται. Η ελληνική οικονομία, μετά από μακροχρόνια περιπέτεια, λόγω σφαλμάτων ημών και άλλων, φαίνεται να βγαίνει στο ξέφωτο. Μαγικές συνταγές, βέβαια και εύκολες λύσεις, δεν υφίστανται. Αβεβαιότητες, όπως άκουσα χθες και από την Αντιπολίτευση, πράγματι εξακολουθούν να υφίστανται. Οι κίνδυνοι

δεν πέρασαν, για αυτό δεν πανηγυρίζουμε ούτε θριαμβολογούμε. Επιβάλλεται να κρατήσουμε γερά, χωρίς ταλάντευση το τιμόνι του εθνικού σκάφους, για να ολοκληρώσουμε την τελευταία δύσκολη στροφή. Θα το πράξουμε, χωρίς προσωπικούς και κομματικούς υπολογισμούς, χωρίς λαϊκισμούς, χωρίς ελιτισμούς, μακριά από θεσμικά, κομματικά και προσωπικά παίγνια εξουσίας, επικίνδυνους ακροβατισμούς, αδιέξοδους τυχοδιωκτισμούς. Τους ζήσαμε τα προηγούμενα χρόνια.

Στη νέα πραγματικότητα έχει ιδιαίτερη σημασία ο επανακαθορισμός του ρόλου και της ευθύνης όλων μας, πολιτών, κοινωνίας, Κράτους και πολιτικής, ώστε να τα καταφέρουμε. Το επόμενο χρονικό διάστημα, με την κατάθεση και του Σχεδίου του Προϋπολογισμού προσβλέπουμε σε μία ειλικρινή και δημιουργική συζήτηση επί του Προϋπολογισμού. Φυσικά, η δημιουργική σύνθεση δεν επιτυγχάνεται με εξαναγκασμούς, απαιτεί ισχυρή και σταθερή κοινωνική και πολιτική βούληση. Ο στόχος για ολόπλευρη ισχυροποίηση της χώρας στην ευρωπαϊκή και την παγκόσμια σκηνή, επιβάλλει πολιτικές και κοινωνικές συγκλίσεις, δημιουργικές συνθέσεις, εθνικό σχέδιο και σκληρή δουλειά από όλους.

Επιτάσσει πατριωτική συνείδηση, σύνεση, συναίνεση και ρεαλισμό. Απαιτεί πολιτική και κοινωνική σταθερότητα, ασφάλεια και αίσθημα δικαιοσύνης, για να διαμορφώσουμε το νέο σύγχρονο εγχώριο ολιστικό υπόδειγμα. Υπόδειγμα, που μπορεί να οδηγήσει την οικονομία και την κοινωνία σε έναν ενάρετο κύκλο ευημερίας για όλους τους πολίτες σε μια ισχυρή Ελλάδα. Σε αυτήν την προσπάθεια θεωρώ ότι πρέπει να συμμετέχουμε όλοι. Σας καλώ να συμμετέχουμε όλοι. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βούλτεψη Σοφία, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Στάυρος, Καραγκούνης Κωνσταντίνος, Καρασμάνης Γεώργιος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κοντογεώργος Κωνσταντίνος, Λιβανός Σπυρίδων – Παναγιώτης (Σπήλιος), Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Στύλιος Γεώργιος, Τραγάκης Ιωάννης, Τσαβδαρίδης Λάζαρος, Αλεξιάδης Τρύφων, Γκιόλας Ιωάννης, Ελευθεριάδου Σουλτάνα, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Τριανταφυλλίδης Αλέξανδρος, Παπαδόπουλος Αθανάσιος, Παπανάτσιου Αικατερίνη, Παπαχριστόπουλος Αθανάσιος (Θανάσης), Συρμαλένιος Νικόλαος, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Χατζηγιαννάκης Μιλτιάδης, Αρβανιτίδης Γεώργιος, Κατρίνης Μιχαήλ, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Καββαδάς.

**ΑΘΑΝΑΣΙΟΣ ΚΑΒΒΑΔΑΣ**: Κυρίες και κύριοι συνάδελφοι, το προσχέδιο του προϋπολογισμού του 2020 σηματοδοτεί την αλλαγή πολιτικής. Η χώρα, αλλά και η οικονομία, έχουν μπει σε μια νέα εποχή. Με σταθερά και αποφασιστικά βήματα, η Κυβέρνηση προχωρά στη μείωση των φόρων, άλλα και σε αναπτυξιακού χαρακτήρα παρεμβάσεις. Άκουσα με μεγάλη προσοχή τους συναδέλφους της Αξιωματικής Αντιπολίτευσης, οι οποίοι είναι σε εξαιρετικά δύσκολη θέση και με αυτά που είπε προηγουμένως ο Υπουργός. Γιατί, αυτοί ως Κυβέρνηση ήξεραν μόνο να επιβάλουν 29 νέους φόρους, η Κυβέρνηση του Κυριάκου Μητσοτάκη αποδεικνύει ότι υπάρχει και άλλος δρόμος. Ο δρόμος της μείωσης των φόρων, της προσέλκυσης επενδύσεων και της ορθολογικής δημοσιονομικής διαχείρισης.

Η μείωση του ΕΝΦΙΑ τις πρώτες μέρες της θητείας της Κυβέρνησης της Ν.Δ. ήταν μόνο η αρχή. Στο προσχέδιο του προϋπολογισμού εντάσσονται μειώσεις φόρων και αναπτυξιακές παρεμβάσεις συνολικού ύψους 1,2 δισ. ευρώ. Αναφέρομαι στη μείωση του φορολογικού συντελεστή για τις επιχειρήσεις από το 28%, που είναι σήμερα, στο 24%, στη μείωση του εισαγωγικού φορολογικού συντελεστή για μισθωτούς, συνταξιούχους,

ελεύθερους επαγγελματίες και αγρότες, από 22% που είναι σήμερα, στο 9% και με αύξηση του αφορολόγητου κατά 1.000 ευρώ για κάθε παιδί.

Αναφέρομαι στη μείωση του φόρου για τα μερίσματα, από το 10% που είναι σήμερα, στο 5%. Αναφέρομαι στα μέτρα ενίσχυσης της αγοράς ακινήτων, που περιλαμβάνουν, πρώτον, την αναστολή του Φ.Π.Α. και όχι μόνο, στις νέες οικοδομές για μια τριετία, δεύτερον, την αναστολή του φόρου υπεραξίας στις αγοραπωλησίες ακινήτων και τρίτον, την έκπτωση από το φόρο 40% των δαπανών για ανακαίνιση και ενεργειακή αναβάθμιση κτιρίων. Αναφέρομαι στη μείωση των ασφαλιστικών εισφορών κατά μία μονάδα. Στην καταβολή επιδόματος 2.000 ευρώ για κάθε παιδί που θα γεννηθεί μετά την 1η Ιανουαρίου, παράλληλα με τη θέσπιση διευρυμένων εισοδηματικών κριτηρίων, που καλύπτουν το 90% των πολιτών.

Η Αξιωματική Αντιπολίτευση δεν έχει καταλάβει ακόμη τι συνέβη στις 7 Ιουλίου. Δεν έχει αντιληφθεί ούτε το μέγεθος, αλλά ούτε και την αιτία της αποδοκιμασίας από τους πολίτες. Προφανώς, τους είναι δύσκολο να συνειδητοποιήσουν τη νέα πραγματικότητα. Η Κυβέρνηση της Ν.Δ. μείωσε τον ΕΝΦΙΑ και κατάφερε να πιάσει τους δημοσιονομικούς στόχους. Αντίθετα, η Κυβέρνηση του ΣΥΡΙΖΑ αύξανε τους φόρους για να πιάσει τους δημοσιονομικούς στόχους. Ταυτόχρονα, όμως, η αύξηση των φόρων υπονόμευε την ανάπτυξη.

Οι προβλέψεις που περιλαμβάνονται στο προσχέδιο του προϋπολογισμού, στηρίζονται σε πραγματικά δεδομένα, που προβλέπουν ρυθμούς ανάπτυξης 2,8% το 2020, μείωση της ανεργίας κατά 2 μονάδες, αύξηση των εσόδων από τις ιδιωτικοποιήσεις και τις επενδύσεις και άνοδο της ιδιωτικής κατανάλωσης από το 0,6% στο 1,8%. Η επέκταση των ηλεκτρονικών συναλλαγών λειτουργεί πλέον ως κίνητρο για τους πολίτες και, μαζί με την ηλεκτρονική τιμολόγηση, περιορίζουν τη φοροδιαφυγή και αυξάνουν τα έσοδα.

Παράλληλα, με τον εξορθολογισμό των δαπανών και των εσόδων της Γενικής Κυβέρνησης, δημιουργείται δημοσιονομικός χώρος που αξιοποιείται στην κατεύθυνση της μείωσης των φόρων. Είναι αισθητή η βελτίωση του κλίματος και των συνθηκών στην οικονομία. Γίνεται πλέον αντιληπτή από τους πολίτες αλλά και καταγράφεται στις μετρήσεις της κοινής γνώμης. Το πιο σημαντικό όμως είναι ότι η αλλαγή του κλίματος επιβεβαιώνεται από τον τρόπο που αντιμετωπίζουν την χώρα μας οι αγορές.

Για πρώτη φορά με την έκδοση του 10ετούς ομολόγου η Ελλάδα δανείστηκε με αρνητικό επιτόκιο. Είναι η πρώτη φορά που επιτόκιο για ελληνικό κρατικό τίτλο, υποχωρεί σε αρνητικά επίπεδα και αυτό αποτελεί ένδειξη και κίνηση εμπιστοσύνης για την ελληνική οικονομία. Με τον Προϋπολογισμό του 2020, μπαίνει τέλος σε μια περίοδο επιβολής εξοντωτικών φορολογικών μέτρων. Μόνο την περίοδο 2016-2018 οι φόροι και οι περικοπές της κυβέρνησης ΣΥΡΙΖΑ, κόστισαν στους πολίτες και στην οικονομία 11,4 δισεκατομμύρια ευρώ. Σε αυτή την πορεία σε αυτή την πολιτική της υπερφορολόγησης, έβαλαν τέλος με την ψήφο τους οι πολίτες στις 7 Ιουλίου.

Ο Προϋπολογισμός του 2020 είναι ένας ρεαλιστικός Προϋπολογισμός που δίνει αληθινή και πραγματική ελπίδα στους πολίτες. Η μείωση των φόρων είναι πλήρως κοστολογημένη. Η αύξηση των εσόδων δεν προέρχεται από νέους φόρους που επιβάλλονται στους πολίτες αλλά από την αύξηση του ΑΕΠ, τον περιορισμό της φοροδιαφυγής και παρεμβάσεις όπως ο εξορθολογισμός των αντικειμενικών αξιών των ακινήτων, και τα πρόσθετα έσοδα 73.000.000 ευρώ από τις άδειες για το διαδικτυακό στοίχημα και τα ιδιωτικά τυχερά παιχνίδια.

Ο δικός μας στόχος είναι μια ισχυρή ανάπτυξη για όλους που θα εγγυάται την αύξηση των θέσεων απασχόλησης αλλά και των εισοδημάτων των πολιτών. Για εμάς, η υπερψήφιση του Προσχεδίου του Προϋπολογισμού αποτελεί καθήκον αλλά και ηθική υποχρέωση απέναντι στην εντολή που μας έδωσαν οι πολίτες.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Κύριε Πρόεδρε, κυρίες και κύριοι συνάδελφοι, κύριοι Υπουργοί, καταρχήν θέλω να σας ευχαριστήσω γι’ αυτή την εξαίρεση που κάνατε και ιδιαίτερα τον συνάδελφο που πήρα τη σειρά τον κύριο Αμυρά. Θέλω να συγχαρώ το οικονομικό επιτελείο της Κυβέρνησης, το οποίο με πολύ προσοχή, με ρεαλισμό και πάνω απ’ όλα με αισιοδοξία συνέταξε το σχέδιο του Προϋπολογισμού για το 2020.

Κυρίες και κύριοι συνάδελφοι, ο υπό ψήφιση Προϋπολογισμός του Κράτους του 2020 είναι ο πρώτος Προϋπολογισμός της νέας Κυβέρνησης της Νέας Δημοκρατίας και αποτυπώνει τις δεσμεύσεις της απέναντι στην κοινωνία αλλά και περικλείει και τις ελπίδες των πολιτών για ένα καλύτερο αύριο, μια διαφορετική ζωή. Παρότι, οι διεθνείς συνθήκες είναι σημαντικά δύσκολες αλλά και ρευστό το οικονομικό περιβάλλον και ιδιαίτερα στην Νοτιοανατολική Ευρώπη με όλα αυτά που συμβαίνουν γύρω μας, η νέα ελληνική Κυβέρνηση κατάφερε μέσα σε ελάχιστο χρόνο να ανακτήσει την χαμένη αξιοπιστία της χώρας και να εμπνεύσει κλίμα εμπιστοσύνης, γεγονός που επιβεβαιώνεται καθημερινά, τόσο από τους

διεθνείς οίκους αξιολόγησης όσο και από τα επιτόκια των ελληνικών ομολόγων αλλά και το διεθνές ενδιαφέρον για επενδύσεις στη χώρα μας.

Η πρόβλεψη του Προϋπολογισμού για την οικονομική ανάπτυξη για το 2020 είναι σημαντικά αυξημένη έναντι του προγράμματος σταθερότητας, η πρόβλεψη είναι στο 2,8% σε σταθερές τιμές, ποσοστό διπλάσιου του μέσου όρου της Ευρωζώνης. Αυτό τα λέει όλα. Με κύριο μοχλό τα δημοσιονομικά μέτρα που ανακοίνωσε η Κυβέρνηση, και κυρίως, η αναμόρφωση της φορολογίας εισοδήματος φυσικών και νομικών προσώπων, εδραιώνεται κλίμα σταθερότητας και αισιοδοξίας για την ελληνική οικονομία το 2020.

Η πρόβλεψη αύξησης της ιδιωτικής κατανάλωσης, ο έλεγχος των δημοσίων δαπανών αλλά και η αναφορική αύξηση των επενδύσεων δημιουργούν ένα θετικό κλίμα και αυξάνουν την εμπιστοσύνη των πολιτών και των αγορών, με αποτέλεσμα οι δείκτες στο τέλος το 2020 να πλησιάζουν τους ρυθμούς προ κρίσης για τη χώρα μας. Η πρόβλεψη μείωσης της ανεργίας σε ποσοστό 1,8% είναι απόλυτα ρεαλιστικό. Ο στόχος αυτός είναι απόλυτα ρεαλιστικός.

Εάν επιτευχθεί μάλιστα και η επιτάχυνση των ιδιωτικοποιήσεων, ο εξορθολογισμός και η αύξηση των δημοσίων επενδύσεων στα επίπεδα που αυτά είναι επιβεβλημένα, η μείωση της γραφειοκρατίας, αλλά και η άρση των χρόνιων εμποδίων για την επιτάχυνση των ιδιωτικών επενδύσεων, είναι βέβαιο, ότι η αποκλιμάκωση της ανεργίας θα είναι πολύ μεγαλύτερη. Με λίγα λόγια, διαμορφώνεται ένα εξαιρετικά διαφορετικό περιβάλλον για την πατρίδα μας, ευοίωνο. Αυτό βεβαίως, αντικατοπτρίζει και τη βούληση του Ελληνικού λαού που εκδηλώθηκε στην τελευταία εκλογική αναμέτρηση.

Δεν θα πω πολλά, θα πούμε τα κυριότερα από αυτά. Έχουμε τον χρόνο να τα συζητήσουμε και κατά διάρκεια της συζητήσεως στην ολομέλεια, για το νέο προϋπολογισμό. Εγώ οφείλω, για άλλη μια φορά να συγχαρώ το οικονομικό επιτελείο της κυβέρνησης και ιδιαίτερα τον κοντοσυμπατριώτη μου κ. Σταϊκούρα, που με αλτρουισμό και επιμονή, κατάφερε να συντάξει έναν προϋπολογισμό που περικλείει τις ελπίδες των Ελλήνων, για μια καλύτερη ζωή. Τον συγχαίρω και πάλι, ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):.** Τον λόγο έχει ο κ. Σάββας Αναστασιάδης

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε. Κύριοι συνάδελφοι, κύριοι Υπουργοί. Επιτέλους, ένας διαφορετικός προϋπολογισμός. Το 2020, θα σηματοδοτήσει μια ριζική στροφή της οικονομικής πολιτικής, από την υπερφορολόγηση και την από επένδυση προς την ανάπτυξη, την απασχόληση και την αύξηση των διαθέσιμων εισοδημάτων όλων των Ελλήνων, μέσω της μείωσης των επιβαρύνσεων. Το προσχέδιο του κρατικού προϋπολογισμού που συζητάμε σήμερα, προβλέπει οικονομική μεγέθυνση της Ελληνικής οικονομίας κατά 2,8%. Στόχος ρεαλιστικός και θα έλεγα ίσως και συντηρητικός. Η μεγέθυνση αυτή, θα προέλθει από τις αυξήσεις στην ιδιωτική κατανάλωση, που προέρχονται από τη μείωση της φορολόγησης και των επιβαρύνσεων που σήκωναν οι πολίτες, τις επενδύσεις, αλλά και τις εξαγωγές.

Με βάση το προσχέδιο του προϋπολογισμού του 2020, επιτυγχάνεται το συμφωνηθέν πρωτογενές πλεόνασμα και δεν διακυβεύεται η δημοσιονομική ισορροπία. Υπάρχει όμως μια διαφορά σε σχέση με τα προηγούμενα χρόνια και τους προηγούμενους προϋπολογισμούς. Στον προϋπολογισμό του 2020, τερματίζεται η πολιτική των υπέρ πλεονασμάτων, την οποία ζήσαμε τα τελευταία χρόνια, το 2016 μέχρι το 2018. Εδώ αξίζει να αναφερθούμε και σε απόλυτους αριθμούς, σε νούμερα, όπου η συνολική υπέρβαση των στόχων αυτήν την περίοδο, άγγιξε τα 11,4 δισ. €. Για να συγκεντρωθεί το ποσό αυτό, η προηγούμενη κυβέρνηση υπερφορολόγησε τον πολίτη και μείωσε τα προγράμματα δημοσίων επενδύσεων. Δηλαδή, επέβαλε επιπλέον λιτότητα, που δηλητηρίασε την Ελληνική οικονομία, αύξησε τις ανισότητες και τη φτώχεια και δημιούργησε πρόσθετες ληξιπρόθεσμες οφειλές των φορολογουμένων προς το δημόσιο, που έφταναν τα 18,1 δισ. €.

Είναι πολύ θετικό λοιπόν, το γεγονός, ότι αλλάζει η φιλοσοφία της οικονομικής πολιτικής, καταργώντας σε πρώτη φάση τις σημαντικές υπερβάσεις των πρωτογενών πλεονασμάτων, έναντι των στόχων. Η μείωση των υπερβάσεων των στόχων, αποτελεί το πρώτο βήμα για τη μείωση των ιδίων των στόχων. Κάτι που αποτελεί προϋπόθεση για την επιτάχυνση της ανάπτυξης της Ελληνικής οικονομίας. Η Ελλάδα, εκτός από το ό,τι είναι η

χώρα με τον υψηλότερο φορολογικό συντελεστή μεταξύ των χωρών του ΟΟΑΣΑ, 28% στην Ελλάδα με μέσο όρο 23,6% στις χώρες του ΟΟΑΣΑ, παρουσιάζει και το υψηλότερο Φ.Π.Α, μεταξύ των χωρών του ΟΟΑΣΑ με 24%. Η μείωση των συντελεστών αυτών που αποτυπώνονται στο προσχέδιο του κρατικού προϋπολογισμού του 2020, σε συνδυασμό με τις μειώσεις που ήδη εφαρμόζονται σε φορολογία για τα χαμηλά εισοδήματα, ΕΝΦΙΑ κ.λπ., πέρα από την αύξηση του εισοδήματος και κατά συνέπεια της κατανάλωσης και άρα την αναθέρμανσης της οικονομίας, θα βελτιώσουν και την εισπραξιμότητα των φόρων. Χαμηλοί φορολογικοί συντελεστές, μεγαλύτερη εισπραξιμότητα φόρων. Είναι κανόνας πρωτοετούς φοιτητή των οικονομικών.

Επίσης εφαρμόζονται μέτρα τόνωσης για την ανάκαμψη του όγκου της οικονομικής δραστηριότητας, κάτι πολύ σημαντικό. Αναστολή ΦΠΑ για τρία χρόνια στις μεταβιβάσεις των ακινήτων, έκπτωση φόρου του εισοδήματος μέχρι 40% του ποσού των δαπανών για την ενεργειακή και αισθητική αναβάθμιση των κατοικιών και αναστολή του φόρου υπεραξίας στην μεταβίβαση των ακινήτων.

Παράλληλα η Κυβέρνηση θέλοντας να στηρίξει και την οικογένεια και να καταπολεμήσει και την υπογεννητικότητα, χορηγεί επίδομα ύψους 2000 ευρώ για κάθε παιδί που θα γεννηθεί από την 1/1/2020 και έκπτωση φόρου 1000 ευρώ για κάθε ένα παιδί κάθε οικογένειας. Και βεβαίως μετάπτωση του ΦΠΑ στο 13% για όλα τα βρεφικά είδη.

Στόχος της Κυβέρνησης, είναι η μεγιστοποίηση της κοινωνικής ευημερίας μέσα από την αναθέρμανση της οικονομίας και την μεγέθυνση, φυσικά, του ακαθάριστου εθνικού προϊόντος.

Προς αυτή την κατεύθυνση κινείται ο Προϋπολογισμός του 2020, ο οποίος αποτυπώνει μία μεγάλη εθνική προσπάθεια, τονώνει την αισιοδοξία για τις προοπτικές της πατρίδας μας και δημιουργεί την ελπίδα.

Είναι ένας προϋπολογισμός ρεαλιστικός, αισιόδοξος, που θα φέρει αποτελέσματα. Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ**: Ευχαριστώ κύριε Πρόεδρε.

Κυρίες και κύριοι συνάδελφοι και αγαπητέ κύριε Αλεξιάδη, βλέπω πίνετε ελληνικό καφέ. Πολύ καλά κάνετε. Θέλω να σας θυμίσω όμως, ότι η Κυβέρνηση σας έβαλε χαράτσι στον καφέ, στον καβουρδισμένο, 3 ευρώ το κιλό.

Επίσης, βλέπω μπαίνετε στο ίντερνετ από το κινητό σας. Πολύ καλά κάνετε. Και εκεί βάλατε χαράτσι, η Κυβέρνησή σας 5% στο ίντερνετ και στη σταθερή τηλεφωνία.

Όσο δε για το κρασί, είπατε τη μισή αλήθεια. Είπατε, σημείωσα: «ευτυχώς η Κυβέρνηση ΣΥΡΙΖΑ, κατήργησε το φόρο στο κρασί». Δεν είπατε το πρώτο μισό της πρότασης. Ότι δυστυχώς η Κυβέρνηση του ΣΥΡΙΖΑ ήταν αυτή που επέβαλε τον φόρο στο κρασί. Άρα, εδώ μέσα να λέμε σοβαρές και ανοιχτές κουβέντες. Όχι μισόλογα.

Και κάτι ακόμα. Είπατε για τις υψηλές αμοιβές στο υπερταμείο. Υποθέτω, ότι θα λείπατε πέρυσι το καλοκαίρι, 13 Ιουνίου του 2018, όταν από το βήμα της Ολομέλειας της Βουλής, αποκάλυπτα τις εξωφρενικές αμοιβές, που η κυβέρνησή σας, είχε δώσει στα μέλη του υπερταμείου.

Εκτός από τις 200.000 και 230.000 ευρώ το χρόνο, ως αμοιβή, για τα μέλη του εποπτικού και του διοικητικού συμβουλίου, ακούστε και μερικά άλλα που είχαν κάνει, βεβαίως, πάταγο τότε αυτές οι αποκαλύψεις και πολλοί συνάδελφοί σας από το ΣΥΡΙΖΑ, είχαν ζητήσει με δημόσιες τοποθετήσεις τους να ληφθούν πίσω αυτές οι αυξήσεις.

Για παράδειγμα: ο πρόεδρος του εποπτικού συμβουλίου έπαιρνε 2000 ευρώ τη συνεδρίαση. Επίσης, διάφοροι άλλοι. Δεν λέω τα ονόματά τους. Τρεις σύμβουλοι, διορίσατε τρεις συμβούλους οι οποίοι αμείβονταν στο υπερταμείο με 3.111 ευρώ την ημέρα ο ένας, με 1555 ευρώ την ημέρα ένας άλλος και 1444 την ημέρα ένας άλλος, ένας τρίτος.

Άρα, θα θυμόσαστε εκείνη την παλιά διαφήμιση: «πουφ και τάλιρο»; Εσείς το κάνατε στο υπερταμείο «πουφ και χιλιάρικο».

Άρα, μην εγκαλείτε τη σημερινή κυβέρνηση, την Κυβέρνηση Μητσοτάκη, για τα δικά σας άπλυτα και λερωμένα. Πάμε παρακάτω.

Έρχομαι τώρα στη συζήτηση επί του προσχεδίου. Από τους πρώτους μήνες, η νέα κυβέρνηση έχει δώσει το στίγμα της. Ποιο είναι αυτό; Λιγότεροι φόροι, περισσότερα δημόσια έσοδα, μεγαλύτερη ανάπτυξη, μικρότερα πλεονάσματα, περισσότερες επενδύσεις και εξαγωγές, λιγότερη γραφειοκρατία και εσωστρέφεια.

Παράλληλα, το κείμενο που διαβάσαμε όλοι και μελετήσαμε, αποτυπώνει τον παραλογισμό της περιόδου 2015 – 2019, όταν τα υπερπλεονάσματα υπέρ των δανειστών έγιναν αυτοσκοπός, σε βάρος βεβαίως του διαθέσιμου των νοικοκυριών και των επιχειρήσεων.

Ας δουν οι καλοί συνάδελφοι του ΣΥΡΙΖΑ το διάγραμμα 1.1, για τα πλεονάσματα και την ανάπτυξη.

Τι βλέπουμε σε αυτό τον πίνακα; Το 2016 η δέσμευση που είχε αναλάβει ο τότε Πρωθυπουργός κ. Τσίπρας με το τρίτο Μνημόνιο, ήταν πρωτογενές πλεόνασμα 0,50% του ΑΕΠ και εμφάνισε τελικά πλεόνασμα 3,7% του ΑΕΠ. Το 2017, με δέσμευση από το Μνημόνιο Τσίπρα για «ματωμένο» πλεόνασμα – όπως το λέγατε εσείς – 1,75% έφτασε στο 4,18%. Το 2018, το υπερπλεόνασμα ήταν 1% επάνω από το στόχο και ήρθε η φετινή χρονιά να προσεγγίσει το 3,5%.

Με άλλα λόγια, τα «ματωμένα πλεονάσματα» για τα οποία ξιφουλκούσε τότε ο ΣΥΡΙΖΑ ως αντιπολίτευση, ως Κυβέρνηση, όχι απλώς τα υιοθέτησε, αλλά απ’ τα «ματωμένα υπερπλεονάσματα», περάσαμε στα «σκοτωμένα υπερπλεονάσματα». Σ’ αυτά, δηλαδή, που

«σκότωναν» την ανάπτυξη.

Η νέα Κυβέρνηση μέσα σε τρεις μήνες, άλλαξε πλήρως το κλίμα. Δανείστηκε με αρνητικά επιτόκια για πρώτη φορά στην ιστορία του ελληνικού κράτους. Κατάφερε να πείσει τους ευρωπαίους, ότι δεν υπάρχουν δημοσιονομικά κενά για φέτος και το 2020, συνολικού ύψους, 1,5 δισεκατομμυρίων ευρώ, όπως η Κομισιόν, μέχρι τις εκλογές του Μαΐου, είχε εκτιμήσει.

Αντιθέτως, βλέπουμε, ότι το 2020 θα έχουμε και έχουμε για πρώτη φορά, εκτεταμένες φορολογικές ελαφρύνσεις, ύψους 1,2 δισεκατομμυρίων ευρώ με δύο στόχους.

Πρώτον, την ενίσχυση των οικονομικά ασθενέστερων. Δεν θα επαναλάβω αυτά που οι συνάδελφοι, ήδη, είπαν. Τα περισσότερα μέτρα τα γνωρίζετε. Γνωρίζετε για την αύξηση του αφορολογήτου ορίου κατά 1000 € για κάθε παιδί και μείωση του πρώτου φορολογικού συντελεστή από το 22% στο 9% για όλους, δηλαδή μισθωτούς, συνταξιούχους, ελεύθερους επαγγελματίες και μικρομεσαίους.

Ο δεύτερος στόχος είναι να τρέξει η οικονομία. Γι' αυτό μειώνεται από το 2019 ο φόρος των επιχειρήσεων από το 28% στο 24%, ώστε να πάψει η φορολογική μετανάστευση, που επιδότησε τις οικονομίες γειτονικών χωρών σε βάρος της ελληνικής.

Όλα, πλέον, γίνονται για την ανάπτυξη. Το προσχέδιο, προβλέπει ότι το 2020 το Α.Ε.Π. θα αυξηθεί κατά 2,8%. Ελπίζουμε, ότι θα πάμε ακόμα καλύτερα. Θυμίζω, ότι ο ΣΥΡΙΖΑ άφησε τη χώρα με ανάπτυξη 1,5% στο πρώτο εξάμηνο του τρέχοντος έτους. Στο δεύτερο εξάμηνο, ακόμα και το δύσπιστο ΔΝΤ, εκτιμά ότι ο ρυθμός θα διπλασιασθεί στο 3%.

Θέλω να κάνω τρεις παρατηρήσεις επί του προσχεδίου και ενόψει του Προϋπολογισμού.

Πρώτον. Πρέπει, κύριοι Υπουργοί, να δοθεί μεγαλύτερη σημασία στους συνεπείς φορολογούμενους και δανειολήπτες. Ορθώς η Κυβέρνηση νομοθέτησε την επέκταση των 120 δόσεων για τους οφειλέτες, ώστε να ξαναμπούν στην επίσημη οικονομία. Νομίζω, ότι είναι αναγκαία και η επιβράβευση των φορολογουμένων που πληρώνουν στην ώρα τους τους φόρους και στηρίζουν τη δημοσιονομική εξυγίανση. Το ίδιο πρέπει να γίνει και με τους συνεπείς δανειολήπτες. Πρέπει οι τράπεζες να επιβραβεύσουν περαιτέρω την κουλτούρα των καλών πληρωμών. Και μιλώντας για τράπεζες, θεωρώ απαράδεκτες τις αυξήσεις των χρεώσεων των τραπεζών, από την αλλαγή του PIN, μέχρι διάφορες άλλες ενέργειες. Χρεώνουν υπερβολικά και είναι να απορεί κανείς, πως οι τράπεζες που έχουν ανακεφαλαιοποιηθεί, που στηρίζονται από τα χρήματα του ελληνικού λαού, δεν συμμετέχουν στο «ρεύμα» της μείωσης των βαρών των πολιτών, δηλαδή των φορολογουμένων και τον συναλλασομένων με αυτές.

Δεύτερη παρατήρηση. Το Υπουργείο Οικονομικών επενδύει στη διεύρυνση φορολογικής βάσης και πολύ καλά κάνει, μέσω της σύνδεσης του αφορολογήτου ορίου με ηλεκτρονικές συναλλαγές. Αυτό πρέπει να γίνει κανόνας προς όλα τα επαγγέλματα, έτσι ώστε

να περιοριστεί η φοροδιαφυγή. Απαιτείται, επιπλέον, μια ρύθμιση, ώστε στο αφορολόγητο να μπορούν να υπολογίζονται και οι δόσεις στεγαστικού δανείου, μέσω πιστωτικής κάρτας ή ενοικίου, καθώς πολλές τράπεζες δεν δέχονται την πληρωμή με αυτό τον τρόπο. Θέλω να πω, δηλαδή, ότι πρέπει να «χτίσουμε» το αφορολόγητο και σε άλλες δαπάνες, οι οποίες τώρα βρίσκονται εκτός του ηλεκτρονικού τρόπου πληρωμής.

Το τρίτο στοιχείο που πρέπει να σημειώσει το Οικονομικό Επιτελείο, είναι να δώσει, βεβαίως, σημασία στο Πρόγραμμα Δημοσίων Επενδύσεων. Η Ελληνική Περιφέρεια έχει μείνει πίσω σε έργα υποδομής και στη συντήρηση των υφιστάμενων έργων, επειδή η εύκολη λύση επί ΣΥΡΙΖΑ ήταν η περικοπή του Π.Δ.Ε.. Για ποιο λόγο; Για να εμφανίζει πλεονάσματα. Αυτό πρέπει να αλλάξει και είμαι βέβαιος ότι η Κυβέρνηση θα το υλοποιήσει.

Κάτι τελευταίο. Είκοσι χιλιάδες ευρώ, αφορολόγητο ετήσιο εισόδημα για βαριά αναπήρους, είναι μικρό αυτό το ποσό. Ένας βαριά ανάπηρος, θέλει τουλάχιστον εικοσιπέντε έως τριάντα χιλιάδες ευρώ αφορολόγητο, διότι η ζωή του και η υγεία του και η διαβίωσή του, εξαρτάται από πάρα πολλούς παράγοντες, οι οποίοι κοστίζουν.

Συμπερασματικά. Το προσχέδιο του νέου Προϋπολογισμού, είναι ο πρώτος οδικός χάρτης, όχι μόνο για την οριστική έξοδο από την κρίση, αλλά και για την είσοδο της οικονομίας στη λεωφόρο της ισχυρής ανάπτυξης. Σταθερή πυξίδα της Κυβέρνησης Μητσοτάκη είναι η μείωση των φόρων, η έμφαση στις επενδύσεις και η ανάπτυξη που θα διαχέεται, όμως σε όλα τα οικονομικά και κοινωνικά στρώματα.

Γι' αυτό και πιστεύω ότι το προσχέδιο του Προϋπολογισμού του 2020 κινείται στη σωστή κατεύθυνση και θα έχει τη δική μας στήριξη και, κυρίως, του ελληνικού λαού.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κυρίες και κύριοι συνάδελφοι, καταρχήν, θέλω να διορθώσω το συνάδελφο, τον κ. Κοντογεώργο, ο οποίος πριν είπε ότι αυτός είναι ο πρώτος Προϋπολογισμός της Ν.Δ. που βλέπουμε. Δεν είναι, λοιπόν, ο πρώτος Προϋπολογισμός της Ν.Δ.. Έχουμε δει δεκάδες Προϋπολογισμούς της Ν.Δ. που οδήγησαν τη χώρα στην κρίση, στα Μνημόνια και κατέστρεψαν οικονομικά τη μεσαία τάξη.

Αυτός, λοιπόν, είναι ο πρώτος Προϋπολογισμός που συζητάμε, μετά την έξοδο από τα Μνημόνια, έξοδος η οποία οφείλεται, αποκλειστικά, στη διακυβέρνηση του ΣΥΡΙΖΑ τα τελευταία τέσσερα χρόνια.

Χθες, ο Γενικός Εισηγητής της Ν.Δ. είπε απευθυνόμενος στους Εισηγητές του ΣΥΡΙΖΑ,

«ότι επιστροφή στην Αντιπολίτευση, δεν σημαίνει επιστροφή στις ανέμελες εποχές του 2015». Του λέω, λοιπόν, ότι η επιστροφή στην Κυβέρνηση με ψεύτικες υποσχέσεις και θέσεις για το Μακεδονικό, το προσφυγικό, το Μάτι, το Ελληνικό, την αποκομματικοποίηση και τα πλεονάσματα και παραπληροφόρηση από το 99% των Μέσων Μαζικής Ενημέρωσης, δεν σημαίνει επιστροφή στις εποχές της ασυδοσίας και του λαϊκισμού των Κυβερνήσεων της Ν.Δ..

Λέω λαϊκισμό, γιατί ακούγοντας, για ακόμη μία φορά, τις ομιλίες όλων των συναδέλφων της Κυβέρνησης, αλλά και του ίδιου του Υπουργού, θα νόμιζε κανείς ότι κυβερνά ένα κεντρώο αριστερό κόμμα. Σε αντίθεση, όμως, με τις ομιλίες, αν διαβάσει κανείς το προσχέδιο του Προϋπολογισμού, αντιλαμβάνεται, ακριβώς, τους στόχους και τους σκοπούς για την ενίσχυση των μεγάλων επιχειρήσεων των τραπεζών και των πλουσίων και έχει, βεβαίως, ως αποτέλεσμα να κάνει τους πλούσιους πλουσιότερους και τους φτωχούς φτωχότερους. Ευτυχώς, βέβαια, που διαβάσαμε και το άρθρο της Καθημερινής, που πρόσκειται πολιτικά σε εσάς, γιατί αλλιώς θα πιστεύαμε ότι μας είχατε στείλει άλλον Προϋπολογισμό στα email μας.

Τι φέρνει ο Προϋπολογισμός; Κατ' αρχήν, καταρρέει όλη η προεκλογική εκστρατεία της Ν.Δ. με την οποία υποσχόταν ανάπτυξη για το 2020 στο 4%. Αυτή η υπόσχεση έγινε μετεκλογικά 3% και τώρα έχουμε φτάσει το ποσοστό στο 2,8% ανάπτυξη. Ακόμη και αυτό, όμως, το 2,8%, σύμφωνα με το Δημοσιονομικό Συμβούλιο, το οποίο είναι αντικειμενικό, είναι πολύ υψηλό ποσοστό, όπως και με όλους τους θεσμούς της Ε.Ε..

Πώς καταφέρνει την ανάπτυξη, λοιπόν, του 2,8% ο Προϋπολογισμός; Μεροληπτεί υπέρ των μεγάλων εισοδημάτων. Ο μισός δημοσιονομικός χώρος χρησιμοποιείται για τη μείωση της φορολογίας στις επιχειρήσεις από το 28% στο 24% και τη μείωση του φόρου των μερισμάτων από το 10% στο 5%. Γι’ αυτούς τους δύο σκοπούς χρησιμοποιείτε στον Προϋπολογισμό σας 635 εκατ. €. Επομένως, οι τεράστιες φορολογικές μειώσεις που ακούω

στις ομιλίες σας αφορούν τις μεγάλες επιχειρήσεις και τον φόρο μερισμάτων. Και, μάλιστα, τις πολύ μεγάλες επιχειρήσεις, γιατί εισοδήματα που να έχει διαφορά ο φόρος από 28% στο 24%, έχουν πολύ λίγες επιχειρήσεις Ελλάδα.

Για να πετύχετε τον στόχο σας ακυρώσατε, μία σειρά από προεκλογικές σας δεσμεύσεις και από μέτρα, τα οποία έχει φέρει και είχε προγραμματίσει ο ΣΥΡΙΖΑ.

Ακυρώσατε την περαιτέρω μείωση του ΕΝΦΙΑ κατά 38% μεσοσταθμικά, που είχε δρομολογηθεί από τον ΣΥΡΙΖΑ για το 2020. Ακυρώσατε και τις, ήδη, εφαρμοσθείσες από εσάς, μειώσεις του ΕΝΦΙΑ, καθώς αυξάνοντας την αντικειμενική αξία για τα ακίνητα, τα οποία υπόκεινται σε ΕΝΦΙΑ, στο τέλος δεν υπάρχει καμία ελάφρυνση.

Ακυρώσατε την υπόσχεσή σας για μείωση προκαταβολής του φόρου. Ακυρώσατε την εισφορά αλληλεγγύης. Ακυρώσετε τη μείωση του Φ.Π.Α, που θα μειωνόταν σε κάποια είδη το 2020. Ακυρώσατε τη βασική προεκλογική σας δέσμευση, ότι θα αυξανόταν ο μισθός των εργαζομένων στο διπλάσιο του ρυθμού ανάπτυξης. Κανονικά, θα έπρεπε να υπάρχει στον Προϋπολογισμό σας αύξηση μισθών 5,6%. Υπάρχει κάπου; Δεν την έχω δει εγώ.

Το δημοσιονομικό κενό για το 2020 , όπως μπορώ να καταλάβω ως δικηγόρος που είμαι και όχι ως οικονομολόγος, το καλύπτετε στο προσχέδιο με αόριστα ευχολόγια. Πρόβλεψη για ρυθμό ανάπτυξης 2,8% μεγαλύτερη, από ό,τι προβλέπουν διεθνείς οργανισμοί και διπλάσιο από τον αντίστοιχο μέσο όρο στην Ε.Ε.. Δηλαδή, θα φθάσουμε σε επίπεδα Σουηδίας. Αυτό είναι το σχέδιό σας και η υπόσχεσή σας για το 2020.

Αύξηση του ΕΝΦΙΑ κατά 200 εκατ. €, από την αναπροσαρμογή των αντικειμενικών αξιών. Άρα, παίρνετε πίσω τη μείωση και τις υποσχέσεις σας για περαιτέρω μείωση, που αφορούν αυτό το μέτρο.

Θα ήθελα να κάνω εδώ μια παρένθεση. Φάνηκε, από την ομιλία του κ. Σταϊκούρα πριν, ποιος ήταν ο λόγος του νομοσχεδίου για τη μείωση του ΕΝΦΙΑ. Ήταν οι τράπεζες. Στον τρίτο στόχο του προϋπολογισμού, έτσι όπως τον παρέθεσε ο κ. Σταϊκούρας και σας παραπέμπω στις δηλώσεις του, είναι η ενίσχυση της σταθερότητας του τραπεζικού συστήματος. Αυτός είναι ο τρίτος σας στόχος.

Τι είπε ο κ. Σταϊκούρας πριν; «Με τη μείωση του ΕΝΦΙΑ καταφέραμε να αυξηθεί η ποιότητα του χαρτοφυλακίου των τραπεζών». Αυτό είναι που, ακριβώς, εμείς επισημαίναμε, ότι η μείωση του ΕΝΦΙΑ έγινε για να ενισχυθούν οι τράπεζες και τα πολύ μεγάλα εισοδήματα. Αυτό, φαίνεται ξεκάθαρα στις δηλώσεις του κ. Σταϊκούρα, ο οποίος θα πρέπει να δει λίγο το θέμα των παράνομων και καταχρηστικών χρεώσεων, που προτίθενται να βάλουν οι τράπεζες και προσβάλλουν τα δικαιώματα των καταναλωτών και σε καμία περίπτωση δεν οφείλονται στις ανάγκες για το λειτουργικό κόστος των τραπεζών.

Όσον αφορά τη μείωση των ορίων δαπανών στο δημόσιο τομέα, που λέτε ότι θα κάνετε στον προϋπολογισμό, δεν έχω δει σε ποιες κατηγορίες αναφέρεστε. Που θα γίνει η μείωση των δαπανών; Επίσης, δεν αναφέρετε τίποτα στον προϋπολογισμό τίποτα για τις προσλήψεις σε παιδεία και υγεία.

Δεν αναφέρεται τίποτα για το πώς θα δοθούν τα αναδρομικά των συντάξεων στους συνταξιούχους, επομένως δεν μπορώ να καταλάβω και νομίζω ότι κανείς δεν μπορεί να καταλάβει, πώς θα καλυφθεί το δημοσιονομικό κενό του 1,9 δισεκατομμυρίων ευρώ, για το 2020.

Συμπερασματικά, για να καταλάβει και ο απλός κόσμος που μας παρακολουθεί, η μεσαία τάξη και οι μισθωτοί, δεν πρόκειται να δουν καμία μείωση φόρου στα εκκαθαριστικά τους. Καμία μεταβολή φόρου για όσους έχουν εισόδημα έως και 8000 €. Αυτό σημαίνει έξι στους δέκα πολίτες, οι οποίοι για να επωφεληθούν από το αφορολόγητο, θα πρέπει να φέρουν αποδείξεις…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Τι άλλο μπορεί να γίνει το μηδέν;

**ΣΟΥΛΤΑΝΑ ΕΛΕΥΘΕΡΙΑΔΟΥ:** Δεν μπορεί να γίνει κάτι, όμως εσείς επιβαρύνετε - να γελάτε με το δημοσίευμα της Καθημερινής, που πρόσκειται σε εσάς - τους πολίτες, οι οποίοι έχουν εισόδημα έως 9000 €, να ψάχνουν αποδείξεις 30% των εξόδων τους, με τις οποίες θα πρέπει να κάνουν ηλεκτρονικές συναλλαγές, χωρίς να διευκρινίζεται ποιες κατηγορίες αποδείξεων πιάνονται, ώστε να μπορούν να πετύχουν αυτό το αφορολόγητο, το μηδέν που λέτε.

Δέκα έως δεκαπέντε χιλιάδες μισθό εισόδημα, φοροελάφρυνση 117 έως 177 €, δεκαέξι έως πενήντα χιλιάδες, 17 ευρώ, αυτή είναι η μεσαία τάξη και από 55.000 και πάνω, βέβαια, οι φοροελαφρύνσεις είναι χιλιάδων ευρώ.

Επομένως, μεγάλοι κερδισμένοι του προϋπολογισμού είναι οι εταιρείες. Μισθωτοί και συνταξιούχοι θα σηκώσουν τα φορολογικά βάρη, δυστυχώς, για ακόμη μια φορά, στον πρώτο, μετά την έξοδο από τα μνημόνια, προϋπολογισμό της Ν.Δ..

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε κυρία Ελευθεριάδου.

Το λόγο έχει ο κ. Φλαμπουράρης.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Δεν θα αναφερθώ σε συγκεκριμένα νούμερα. Νομίζω ότι όταν θα έρθει ο τελικός προϋπολογισμός θα μπορούμε να συζητήσουμε πολύ πιο ουσιαστικά και πολύ πιο παραγωγικά. Σε αυτά που θα ήθελα να αναφερθώ είναι σε δύο-τρία πράγματα, τα οποία χαρακτηρίζουν, με μεγάλη εικόνα, το χαρακτήρα του προϋπολογισμού.

Το ένα είναι ότι σ' αυτόν τον προϋπολογισμό με σαφήνεια, αλλά όχι παντού, επιδιώκεται να καταρριφθεί η πολιτική σε αρκετά πράγματα που εφαρμόσαμε σαν Κυβέρνηση, που έχει σχέση με τις επιλογές μας. Δηλαδή, μια πολιτική, η οποία ευνοεί τα χαμηλότερα οικονομικά στρώματα και τα μικρομεσαία και δεν ωφελεί τόσο τα μεγάλα εισοδήματα.

Αυτό το παραδέχεται και ο προϋπολογισμός στο πρώτο μέρος του, όπου αναφέρεται το τι παραδώσαμε ουσιαστικά εμείς σαν Κυβέρνηση. Δηλαδή, είχαμε αύξηση της απασχόλησης και μείωση της ανεργίας στο 17,4%, είχαμε αύξηση 7,8% των εγχώριων καταθέσεων, είχαμε αύξηση της χρηματοδότησης των επιχειρήσεων από τις τράπεζες κ.λπ..

Ένα στοιχείο, δηλαδή, από το οποίο φαίνεται ο χαρακτήρας του προϋπολογισμού και της Κυβέρνησής σας. Δηλαδή, προχωράτε σε μια φορολογική πολιτική, η οποία θα την συζητήσουμε αργότερα, δεν φοροελαφραίνει τα χαμηλότερα ή τα μικρά και μεσαία οικονομικά στρώματα, αυτούς δηλαδή για τους οποίους τόσο πολύ κοπτόσασταν την περίοδο την προεκλογική αλλά και μετά όταν αναλάβατε. Διότι, η μείωση από 28% σε 24% του φορολογικού συντελεστή καταλαβαίνετε και εσείς ότι ευνοεί τα πολύ μεγάλα ή τα μεγάλα κέρδη και όχι τα πολύ μικρά ή κάτω από το μέσο όρο κέρδη των μεσαίων επιχειρήσεων. Δεν χρειάζεται να πούμε παράδειγμα. Δηλαδή, ένας που κερδίζει 100.000 € τον χρόνο τι σημαίνει το 4%, από έναν που κερδίζει ένα εκατομμύριο € τον χρόνο τι διαφορά μεγάλη υπάρχει σε αυτό το θέμα. Άρα, το σύνολο της φορολογικής σας πολιτικής χαρακτηρίζεται ως μια φορολογική πολιτική, η οποία ευνοεί τις πολύ μεγάλες επιχειρήσεις, ευνοεί τα πολύ μεγάλα κέρδη που έχουν λίγες, δυστυχώς, επιχειρήσεις στη χώρα μας.

Ένα δεύτερο στοιχείο που χαρακτηρίζει αυτόν τον προϋπολογισμό, είναι η αναπτυξιακή του προοπτική. Έχουμε μάθει όλοι, χρόνια τώρα, ότι η ανάπτυξη, δηλαδή ένας ισχυρός δείκτης για την αναπτυξιακή προοπτική μιας χώρας, είναι το Πρόγραμμα Δημοσίων Επενδύσεων. Το ξέρουμε πολύ καλά ότι το Πρόγραμμα Δημοσίων Επενδύσεων και η εγχώρια επένδυση είναι αυτή, η οποία έχει η μηχανή η οποία σπρώχνει και το διεθνές κεφάλαιο να έρθει να επενδύσει στη χώρα, γιατί δείχνουμε εμείς οι ίδιοι όταν το αυξάνουμε εμπιστοσύνη στις αναπτυξιακές δυνατότητες που έχει η χώρα μας.

Δυστυχώς, βλέπουμε ότι το Πρόγραμμα Δημοσίων Επενδύσεων έχει παραμείνει στα ίδια νούμερα με τα δικά μας, το 6.750. Ταυτόχρονα, ενώ παραδώσαμε εμείς το πρώτο εξάμηνο με αύξηση περίπου 500 εκατ., εσείς δεν το συνεχίσατε για να κλείσετε τον προϋπολογισμό του 2019 στα 6.750, αλλά απ' ό,τι βλέπω τον πάτε στα 6.150. Και έτσι φαίνεται ότι η μη αύξηση του Προγράμματος Δημοσίων Επενδύσεων δεν μπορεί να συμβάλει σ' αυτό που λέμε «αναπτυξιακή πολιτική». Και το 2,8 σήμαινε τουλάχιστον 500 με 1 δισ. αύξηση για να γίνει πιστευτό και σε εμάς, αλλά και στους εν δυνάμει επενδυτές από το εξωτερικό.

Ένα τρίτο και τελευταίο στοιχείο από αυτόν τον προϋπολογισμό, είναι ότι τα μικρά και μεσαία εισοδήματα, με τις επιλογές που κάνετε, τα πλήττετε πραγματικά ισχυρά.

Εμείς είχαμε προτείνει 30% μέσο όρο μείωση του ΕΝΦΙΑ, για το 2020. Εσείς δεν το προχωράτε και δεν μειώνετε τους συντελεστές του ΕΝΦΙΑ, δεν ξέρω εάν θα το αποφασίσετε αργότερα, αν αυξηθούν οι αντικειμενικές αξίες των κατοικιών, να μην έχουμε αύξηση των εισπράξεων από τον ΕΝΦΙΑ αλλά να έχουμε μείωση. Είναι αναγκαίο να αναπροσαρμοστούν οι συντελεστές, ούτως ώστε να έχουμε μια ισορροπία στο τι πληρώνει κάποιος τώρα και στο τι θα πληρώνει του χρόνου. Επίσης, να μην ακυρωθούν, με αυτόν τον τρόπο, σε μεγάλο βαθμό οι ελαφρύνσεις του ΕΝΦΙΑ που ψηφίστηκαν.

Ένα άλλο πράγμα που δεν συνεχίζετε είναι η μείωση που είχαμε προτείνει στην προκαταβολή φόρου και από 100% να γίνει 50%. Εσείς το διατηρείτε και το αφήνετε στο 100%. Αυτό είναι ιδιαίτερα για τις μικρές και μεσαίες επιχειρήσεις …

Θα μπορούσατε να πείσετε για ποιο λόγο δεν πρέπει να μειωθεί, ότι είναι αντιπαραγωγικό κ.λπ..

Εάν εμείς κάναμε προϋπολογισμό, αυτό θα το είχαμε μέσα. Περίπου το ίδιο συμβαίνει και με την εισφορά αλληλεγγύης. Εμείς είχαμε προτείνει μέχρι 20.000 να μην πληρώνουν καθόλου εισφορά αλληλεγγύης και από τις 20.000 και πάνω να μειωθεί, κάτι που εσείς δεν το δεχτήκατε.

Είναι και αυτό που είπα στην αρχή, ότι προσπαθείτε, ουσιαστικά, να ακυρώσετε θετικά μέτρα που εμείς προτείναμε για το 2020. Μέτρα που, ουσιαστικά αυτό που λέγατε κι εσείς, θα βοηθούσαν ή θα ελάφρυναν τα μικρά και μεσαία εισοδήματα.

Αυτό το λέω γιατί αυτά τα τρία χαρακτηριστικά δείχνουν ένα προϋπολογισμό που, βεβαίως, εάν θέλετε τη δική μου τη γνώμη, εγώ δεν τον περίμενα διαφορετικό, με την έννοια ότι έχω πλήρη αίσθηση και γνώση του βασικού ιδεολογικοπολιτικού χαρακτηριστικού που έχει η Κυβέρνησή σας.

Μια κυβέρνηση, η οποία είναι νεοφιλελεύθερη, μια κυβέρνηση που από τότε που υπάρχει υποστηρίζει τα συμφέροντα του μεγάλου κεφαλαίου και δεν θέλω να μπω στα θέματα της κομματικοκρατίας κ.λπ., που νομίζω ότι είναι μια άλλη συζήτηση.

Επί της ουσίας, θεωρώ ότι εσείς έπρεπε, μετά από τέτοια καταστροφή για την οποία, όπως ξέρετε, φέρει μεγάλη ευθύνη η παράταξής σας, να έχει περισσότερο κοινωνικό χαρακτήρα αυτός ο προϋπολογισμός, ο πρώτος μετά την έξοδό μας από τα μνημόνια.

Δεν πρέπει να ξεχνάτε ότι τα λεφτά που μαζεύτηκαν, συνέβαλαν καθοριστικά στο να βγούμε από το μνημόνιο και να μπορούμε ξεκινώντας από την κυβέρνηση μας να μειώνεται συνεχώς το επιτόκιο του δανεισμού και των ομολόγων, που έχει φτάσει μέχρι το μηδέν σήμερα.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής)**: Το λόγο έχει ο κ.

Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ(Υφυπουργός Οικονομικών)**:Κατά κύριο λόγο, θα ήθελα να απευθυνθώ στην αξιωματική αντιπολίτευση, για να συζητήσω ορισμένες παρατηρήσεις της.

Από όλη αυτή την συζήτηση που άκουσα, μου έχει κάνει εντύπωση και συνειδητοποίησα, ότι παρά το γεγονός ότι πέρασαν 4,5 χρόνια με τον ΣΥΡΙΖΑ στην εξουσία, ακόμη δεν έχει καταλάβει πώς λειτουργεί η οικονομία. Ακόμη, δηλαδή, δεν έχει συνειδητοποιήσει, ότι το γεγονός ότι οι επενδύσεις στη χώρα είναι οι χαμηλότερες στην Ευρώπη, είναι η βαθύτερη και η μεγαλύτερη κοινωνική αδικία που υπάρχει, γιατί αυτή η ανυπαρξία επενδύσεων συρρικνώνει θέσεις εργασίας, μισθούς και προοπτική για τη χώρα και για τα δημόσια οικονομικά.

Επίσης, το άλλο που δεν έχει συνειδητοποιήσει ο ΣΥΡΙΖΑ, γιατί άκουσα όλες αυτές τις ωραίες προτάσεις που έκανε όταν τελείωσε η τετραετία του, αλλά που δεν είχε το χρόνο μέσα σε 4,5 χρόνια να τα νομοθετήσει, είναι ότι το πρόγραμμα του καταψηφίστηκε, μαυρίστηκε από τον ελληνικό λαό και ψηφίστηκε ένα άλλο πρόγραμμα, το οποίο στα δύο πρώτα χρόνια για παράδειγμα, ρητά περιλάμβανε μείωση του φόρου επιχειρήσεων. Σας βλέπω ότι διαμαρτύρεστε για αυτό, χωρίς να συνειδητοποιείτε ότι η μείωση φόρου επιχειρήσεων, δεν αφορά το μεγάλο κεφάλαιο, αλλά τις επενδύσεις και γι’ αυτό γίνεται. Αφορά την ανάγκη, αυτή η οικονομία να σηκώσει κεφάλι. Δεν πρόκειται ποτέ να σηκώσει κεφάλι με μια αντίληψη, όπως έχετε εσείς, μηδενικού αθροίσματος και με τις χαμηλότερες επενδύσεις στην Ευρώπη, αν όχι στον κόσμο.

Σε ό,τι αφορά μερικά πρακτικά θέματα, τα οποία θέσατε. Άκουσα ότι υπάρχει δημοσιονομικό κενό το 2020, νομίζω 1,5 δισ., ότι το καλύπτουμε με αόριστα ευχολόγια. Σας επισημαίνω ότι η ευρωπαϊκή επιτροπή δεν στέλνει κάποια παρατήρηση για τον προϋπολογισμό στην Ελλάδα, όπως έκανε σε άλλες χώρες και η εικόνα που έχουμε από τις συζητήσεις μας με τους θεσμούς και οι ειδικές τους ανακοινώσεις, είναι εξαιρετικά θετική. Θα ήθελα, λοιπόν, να υπάρχει λίγο περισσότερη προσοχή στο θέμα του δημοσιονομικού κενού, γιατί θα βρεθείτε προ εκπλήξεων.

Το δεύτερο που άκουσα με μεγάλη έμφαση σε αυτή τη συζήτηση, ήταν όλη η συζήτηση για τον ΕΝΦΙΑ. Καταρχήν, σας επισημαίνω ότι την πρόταση της Ν.Δ. για τον ΕΝΦΙΑ την ενέκρινε ο ελληνικός λαός. Μπορεί να μην σας αρέσει αυτό, αυτό ενέκρινε όμως ο ελληνικός λαός, δεν ενέκρινε τη δική σας πρόταση.

**ΕΥΚΛΕΙΔΗΣ ΤΣΑΚΑΛΩΤΟΣ**: Θέλετε να πάμε σπίτι μας για τέσσερα χρόνια; Γιατί το επικαλείστε συνέχεια;

**ΘΕΟΔΩΡΟΣ ΣΚΥΛΑΚΑΚΗΣ(Υφυπουργός Οικονομικών)**: Όχι καθόλου. Δεν σας αρέσει ότι έγιναν οι εκλογές; Δεν χρειάζεται να πάτε σπίτι σας.

Γιατί σας ενοχλεί ότι εφαρμόζουμε ακριβώς αυτά που είπαμε;

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ**: Δεν εφαρμόζετε την πολιτική που εξαγγείλατε, κ.

Σκυλακάκη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κύριε Φλαμπουράρη, σας παρακαλώ πολύ! Να ολοκληρώσει ο κύριος Υπουργός. Άκουσε όλους τους συναδέλφους με ευλαβική ησυχία, δεν διέκοψε κανέναν, δεν παρενέβη σε κανέναν. Αφήστε τον!

Συνεχίστε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υφυπουργός Οικονομικών)**: Δεν καταλαβαίνω γιατί όλη αυτή η ένταση. Το μόνο που σας λέω είναι ότι εφαρμόζουμε αυτά για τα οποία ψηφιστήκαμε και αυτό σας ενοχλεί πάρα πολύ. Επιτρέψτε μου, όμως, να ολοκληρώσω.

Πάμε στην υπόθεση των πρωτογενών πλεονασμάτων και του Ειδικού Λογαριασμού. Θα ήθελα να ξέρω πότε ακριβώς συζητήθηκε αυτό στο Euroworking Group και στο Eurogroup; Ποιες ήταν οι αντιδράσεις οποιουδήποτε; Κατά τη γνώμη μου και εξ όσων έχω πληροφορηθεί, δεν έχει συζητηθεί. Μπορεί να με εκπλήξετε! Μακάρι να μας πείτε πότε συζητήθηκε και ποιες αντιδράσεις υπήρξαν για την περίφημη αυτή θεωρία των πρωτογενών πλεονασμάτων που θα καλύπτονταν από τα υπερπλεονάσματα των προηγούμενων ετών. Δεν θέλω να πω πολύ περισσότερα.

Για το θέμα του δανεισμού. Καλώς ή κακώς η τελευταία φορά που η Αξιωματική Αντιπολίτευση ως κυβέρνηση βγήκε στην αγορά ήταν τον περασμένο Μάρτιο κι εάν θυμάμαι καλά ήταν 3,86%. Τι συνέβη μεταξύ του περασμένου Μαρτίου και σήμερα που βγήκε η σημερινή κυβέρνηση με 1,5%; Ένα κομμάτι ήταν ασφαλώς μια κάποια αξιόλογη βελτίωση των διεθνών συνθηκών, αλλά το συντριπτικό δεν ήταν οι διεθνείς συνθήκες. Το συντριπτικό ήταν η αλλαγή κυβέρνησης, γιατί, εν αντιθέσει με εσάς που κατά τη γνώμη μου δεν καταλαβαίνετε πως λειτουργεί η οικονομία, οι αγορές αντιλαμβάνονται πως λειτουργεί η οικονομία με όλες τις αδυναμίες που έχουν. Οι αγορές ήρθαν και εμπιστεύτηκαν αυτή την κυβέρνηση με πολύ συγκεκριμένες επιπτώσεις, οι οποίες θα είναι και άμεσες και μακροπρόθεσμες στο πώς θα δανείζονται τα νοικοκυριά, στο ποια είναι η αξιοπιστία της χώρας και στο πώς μπορούμε να συζητήσουμε με κάποια σοβαρότητα και το θέμα των πρωτογενών πλεονασμάτων.

Συνεπώς, έχουμε τη δυνατότητα σήμερα να είμαστε σε πολύ καλύτερη θέση, παρά το γεγονός ότι ελάχιστος χρόνος έχει περάσει από την ανάληψη της εξουσίας και σ’ αυτόν τον ελάχιστο χρόνο τουλάχιστον πέντε φόροι μειώνονται: Ο φόρος των φυσικών προσώπων, ο φόρος των επιχειρήσεων, ο ΕΝΦΙΑ, τα μερίσματα και κάποιες πτυχές του ΦΠΑ.

Τέλος, σε σχέση με την προκαταβολή, με γελά η μνήμη μου ή εσείς πήγατε την προκαταβολή στο 100%; Εξ όσων θυμάμαι, ο ΣΥΡΙΖΑ πήγε την προκαταβολή στο 100%. Την πήγε στο 100%, περίμενε να περάσουν τεσσεράμισι χρόνια, δεν έκανε τίποτα και είπε «εάν έρθω στην εξουσία», που ήξερε ότι ήταν 8-10 μονάδες πίσω στις δημοσκοπήσεις και δεν θα ερχόταν στην εξουσία, έδωσε διάφορες υποσχέσεις. Γιατί εγώ αυτές τις υποσχέσεις ή οποιοσδήποτε λογικός πολίτης να τις αντιμετωπίσει ως ισχυρές; Και σε τελική ανάλυση με τον πρώτο μικρό δημοσιονομικό χώρο που βρήκαμε, πρόσθετο των βασικών μας

υποσχέσεων, κάνουμε μια εφάπαξ μείωση της προκαταβολής 5% και μακάρι να μπορούμε να κάνουμε και παραπάνω. Μου φαίνεται, όμως, παράδοξο κάποιος που την ανεβάζει και μάλιστα πάρα πολύ, μετά να διαμαρτύρεται γιατί η επόμενη κυβέρνηση δε την κατεβάζει.

Να σας θυμίσω ότι το 2020 δίνατε αυτές τις υποσχέσεις με δημοσιονομικό κενό, το οποίο ποτέ δεν είπατε πως θα το καλύψετε. Μια που έχετε αποκτήσει μεγάλη ευαισθησία για το δημοσιονομικό κενό, θα ήταν χρήσιμο όταν θα έρθει η συζήτηση για τον Προϋπολογισμό να μας εξηγήσετε τι θα κάνατε για να καλύψετε το δημοσιονομικό κενό που μας παραδώσατε στις 10 Ιουλίου 2020.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Σπανάκης.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ:** Ευχαριστώ, κύριε Πρόεδρε. Καταρχάς, θα ήθελα να δώσω πολλά συγχαρητήρια στα στελέχη του Γενικού Λογιστηρίου του Κράτους, διότι, σήμερα, καλούμαστε να τοποθετηθούμε επί ενός Προϋπολογισμού για το έτος 2020, όπου έχει διαφορετικά χαρακτηριστικά από τους προηγούμενους Προϋπολογισμούς. Είναι ένας Προϋπολογισμός της κοινής λογικής και της αλήθειας. Όμως, είναι και ένας Προϋπολογισμός που έχει έντονα κοινωνικά χαρακτηριστικά, κάτι που δεν είχαν οι προηγούμενοι Προϋπολογισμοί επί των ημερών της κυβέρνησης του ΣΥΡΙΖΑ.

Γιατί; Πρώτα απ' όλα, γιατί αυτός ο Προϋπολογισμός είναι εφικτός και είναι ικανός να υλοποιηθεί και αυτό έχει σημασία και όσοι γνωρίζουν οικονομικά ξέρουν ότι το μεγάλο στοίχημα του Προϋπολογισμού, είτε είναι Προϋπολογισμός του Κράτους, είναι Προϋπολογισμός μιας Περιφέρειας, είτε ενός Δήμου, είτε ακόμα και της οικογένειάς μας, σημασία έχει να μπορεί να υλοποιηθεί και επιτέλους, αυτός ο Προϋπολογισμός βάζει εφικτούς στόχους, στόχους που μπορούμε να τους υλοποιήσουμε.

Στηρίζει ταυτόχρονα την οικογένεια και είναι κάτι πολύ σημαντικό και δεν πρέπει να το ξεχνάμε αυτό. Επειδή άκουσα με πολλή προσοχή όλους τους εκλεκτούς συναδέλφους και στις τρεις συνεδριάσεις, περνάμε από την περιοριστική πολιτική που υπήρχε σε μια αναπτυξιακή πολιτική και αυτό δεν μπορούμε να το αμφισβητήσουμε. Ο Προϋπολογισμός που έχει χαρακτηριστικά του τι έχει γίνει στα περασμένα έτη και κάνει σύγκριση, το λέει ξεκάθαρα ότι όταν πάνω από 11 δισ. έχετε περιοριστικά μέτρα πάρει, χωρίς να έχετε δώσει τίποτα στον Έλληνα φορολογούμενο, καταλαβαίνετε ότι με αυτόν τον Προϋπολογισμό είναι ξεκάθαρο ότι αλλάζουμε εποχή και υλοποιούμε μια άλλη πολιτική σε όλα τα επίπεδα και περνάμε ξεκάθαρα από την περιοριστική πολιτική τη δική σας, στην αναπτυξιακή πολιτική τη δική μας. Αυτή είναι η διαφορά που απεικονίζεται σε αυτόν τον Προϋπολογισμό και αν θέλετε, αφήνει πίσω και λογικές του στυλ «ό,τι κινείται φορολογείται» και επιτέλους, μια άλλη λογική, μια λογική της συνέπειας, μια λογική της κινητροδότησης.

Αν θέλετε, με αυτόν τον Προϋπολογισμό υιοθετείται και ένα νέο λεξιλόγιο που έχει ανάγκη η ελληνική οικονομία. Μπαίνει επιτέλους στο λεξιλόγιό μας η λέξη επένδυση. Αυτός ο Προϋπολογισμός προβλέπει αύξηση πάνω από 13% των επενδύσεων. Ξέρετε πολύ καλά ότι στην Ανώτατη Εμπορική μαθαίναμε στο πρώτο έτος ότι για να αυξήσεις το πραγματικό εισόδημα των Ελλήνων, πρέπει να αυξήσεις την κατανάλωση και για να αυξήσεις την κατανάλωση, πρέπει να μειώσεις τους φόρους και για να αυξήσεις τις επενδύσεις που και αυτό αυξάνει το πραγματικό εισόδημα, πρέπει να μειώσεις τους φόρους. Αυτό κάνουμε με απλά λόγια, μειώνουμε τους φόρους.

Όμως, βάζουμε σε αυτό το λεξιλόγιο και μια άλλη λέξη που έχει ανάγκη η ελληνική οικονομία, τη λέξη ανάπτυξη και όταν μιλάμε για ρυθμό ανάπτυξης 2,8%, αυτό που έχει

σημασία δεν είναι να κάνουμε συγκρίσεις ή να πετάμε διάφορες κορόνες. Αυτό που έχει σημασία είναι να βάζουμε στόχους ότι μπορεί να υλοποιηθεί ο ρυθμός ανάπτυξης του 2,8% και αν θέλετε, είναι εφικτός ο στόχος του 2,8% και εάν το επιτρέψουν οι συγκυρίες γενικότερα, μπορεί ο ρυθμός ανάπτυξης να είναι και σε μεγαλύτερο ποσοστό.

Όμως, επιτρέψτε μου, να σταθώ και στις παρεμβάσεις τις οποίες θα γίνουν και εδώ πρέπει να μείνουμε. Οι παρεμβάσεις της τάξεως του 1,2 δις, δεν πρέπει να τις αφήνουμε να περνάνε απαρατήρητες, διότι τα οφέλη, για την ελληνική οικονομία, θα είναι πολλαπλά. Όταν, αυτή τη στιγμή, πάνω από 123 εκατ. τα δίνουμε σε επιδόματα στις οικογένειες, όταν πάνω από 281 εκατ. είναι η αναμόρφωση της φορολογίας εισοδήματος φυσικών προσώπων, που πάμε τον συντελεστή από το 22% στο 9% και ταυτόχρονα, αυξάνουμε το αφορολόγητο για κάθε παιδί, όταν μειώνουμε τις ασφαλιστικές εισφορές το 2020, και κύριε Υπουργέ, εδώ ξεχάσατε να πείτε, ότι εδώ έχουμε αναστολή φόρου, είπατε για μειώσεις, αλλά έχουμε και αναστολή, όταν έχουμε αναστολή του Φ.Π.Α και ταυτόχρονα, και του φόρου υπεραξίας, καταλαβαίνετε, ότι υλοποιούμε μια πολιτική, που εμείς δεσμευτήκαμε απέναντι στον ελληνικό λαό.

Κλείνοντας, θέλω να μιλήσω και να πω, ότι ο εξορθολογισμός των αντικειμενικών αξιών είναι αναγκαίος, διότι έτσι έρχεται και η κοινωνική δικαιοσύνη. Επειδή, σε αυτή την αίθουσα βρίσκεται και ο καλός μου συνάδελφος, ο πρώην Υπουργός, ο κ. Αλεξιάδης, που επί των ημερών του, δεν ήρθε αύξηση αντικειμενικών αξιών, οφείλω, όμως, να πω, ότι μετά από τις ημέρες του κ. Αλεξιάδη, ήρθε μια παράλογη αύξηση των αντικειμενικών αξιών, ακόμα και σε λαϊκές συνοικίες. Προσέξτε, δεν είναι το θέμα η αύξηση της τιμής ζώνης, είναι η αύξηση σε τι ποσό φτάνει η τιμή ζώνης, γιατί αυξάνεται ο ΕΝΦΙΑ ανά τετραγωνικό μέτρο. Άρα, λοιπόν, ο εξορθολογισμός των αντικειμενικών αξιών και αν θέλετε, το σύστημα του αντικειμενικού προσδιορισμού, πρέπει να το δούμε από την αρχή, με τα ικανά στελέχη του Υπουργείου Οικονομικών.

Όταν μιλάμε για μείωση των φορολογικών συντελεστών στις επιχειρήσεις, δεν ευνοούμε το κεφάλαιο, κυρίες και κύριοι συνάδελφοι, ευνοούμε την επιχειρηματικότητα, διασφαλίζουμε τις θέσεις εργασίας, ενισχύουμε την ελληνική οικονομία και τις προοπτικές ανάπτυξής της. Όταν μιλάμε για την καταπολέμηση της φοροδιαφυγής, είναι ένα μεγάλο κομμάτι, διότι η καταπολέμηση της φοροδιαφυγής, σημαίνει, ότι αυτή τη στιγμή, προσφέρουμε κοινωνική δικαιοσύνη στον εύκολο στόχο, που είναι ο μισθωτός, που είναι ο συνταξιούχος, που είναι ο αγρότης, που είναι ο ελεύθερος επαγγελματίας. Οφείλουμε να καταπολεμήσουμε τη φοροδιαφυγή, όχι μόνο από την αύξηση των ηλεκτρονικών συναλλαγών, ας μη σταθούμε στο 30%, άλλωστε, ο μέσος όρος είναι πάνω από το 36%, αν κάνω λάθος, κύριε Υπουργέ, διορθώστε με, άρα, λοιπόν, ο μέσος όρος των ηλεκτρονικών συναλλαγών είναι πάνω από 36%, μη βλέπετε το 30%, και η αύξηση των ηλεκτρονικών συναλλαγών είναι ένα πολύ μικρό κομμάτι, σε αυτό το οποίο λέμε, μέτρα καταπολέμησης της φοροδιαφυγής. Όμως, πρέπει να σταθούμε και στην αναδιαμόρφωση του προγράμματος δημόσιων επενδύσεων, όπου είχαμε σοβαρά θέματα κατά το παρελθόν και πρέπει επιτέλους να εκτελεστεί σε τέτοιο επίπεδο, που να πάρει μπροστά η οικονομία.

Όμως, αυτός ο προϋπολογισμός, και εδώ θα κλείσω, έχει ένα μεγάλο πλεονέκτημα. Και εδώ οφείλονται πολλά συγχαρητήρια στην πολιτική ηγεσία του Υπουργείου Οικονομικών, στα στελέχη του Γενικού Λογιστηρίου του Κράτους. Γιατί; Γιατί έχουμε ουσιαστική αναπροσαρμογή των ορίων δαπανών και βάζει τέλος στην υπό εκτέλεση, που ήταν, αν θέλετε, ένα δηλητήριο στους προηγούμενους προϋπολογισμούς, διότι έγραφες

έξοδα, έσοδα, αλλά ταυτόχρονα, έπαιρνες και φορολογικά μέτρα εις βάρος όλων των φορολογουμένων. Εν πάση περιπτώσει, θα μου επιτρέψετε, να κάνω και μια τελευταία τοποθέτηση, όσον αφορά το ότι αυτός ο προϋπολογισμός είναι αναπτυξιακός και επιτέλους, αφήνει πίσω και τα αχρείαστα μνημόνια και το αχρείαστο μνημόνιο που έφερε η κυβέρνηση του ΣΥ.ΡΙΖ.Α..

Άρα, λοιπόν, όταν, σε λίγο καιρό, σε λίγες εβδομάδες, θα κληθούμε να ψηφίσουμε και το δεύτερο φορολογικό νομοσχέδιο, που είναι μέρος μιας μεγάλης φορολογικής μεταρρύθμισης και της συνολικής μεταρρύθμισης, που έχει υποσχεθεί και έχει δεσμευτεί η κυβέρνηση του κ. Κυριάκου Μητσοτάκη στον ελληνικό λαό, τότε όλες οι πολιτικές δυνάμεις, πρέπει να μιλήσουμε τη γλώσσα της αλήθειας απέναντι στον ελληνικό λαό, που είδε τη μείωση των εισοδημάτων, που είδε την υπερφορολόγηση, που είδε την αποεπένδυση. Γιατί, φίλες και φίλοι, κυρίες και κύριοι συνάδελφοι, αυτός ο προϋπολογισμός βάζει τέλος σε αυτή την εποχή και φέρνει μια άλλη εποχή για τη χώρα μας, για τα οικονομικά μας, για την ελληνική οικονομία. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κυρίες και κύριοι συνάδελφοι, το υπό συζήτηση Προσχέδιο του Προϋπολογισμού υπογραμμίζει τις προθέσεις της Κυβέρνησης να βγάλει την Ελλάδα από τον οικονομικό μαρασμό και την περιθωριοποίηση. Επιβεβαιώνει την πρόθεση για υλοποίηση όλων όσων υποσχεθήκαμε. Ένα σχέδιο εξυγίανσης, ένα πλάνο νοικοκυρέματος, με αναπτυξιακή προοπτική, αλλά και κοινωνική δικαιοσύνη.

Από την υπερφορολόγηση και την αποεπένδυση, από την οικονομική ασφυξία φυσικών προσώπων και επιχειρήσεων, κάθε μορφής, κάθε κατηγορίας, περνάμε στην εποχή των κινήτρων για υγιή επιχειρηματικότητα και αξιοπρεπή αγορά εργασίας. Θέλουμε να δώσουμε τέλος στη συρρίκνωση και στην εσωστρέφεια, με μέτρα που ανοίγουν δρόμους για επενδύσεις, ενθαρρύνουν το επιχειρείν και μειώνουν την ανεργία. Δίνεται τέλος στα υπερβολικά πλεονάσματα, που απετέλεσαν συνειδητή επιλογή της προηγούμενης κυβέρνησης, αλλά και στην πολιτική συρρίκνωσης των επενδύσεων. Ταυτόχρονα, λαμβάνεται μέριμνα για το σοβαρότατο δημογραφικό πρόβλημα, που παίρνει εκρηκτικές διαστάσεις ιδιαίτερα στην πατρίδα μου στη Θράκη και στα σμαράγδια μας τα νησιά του Αιγαίου Πελάγους αλλά και του Ιονίου.

Με επίκεντρο τη μείωση των φόρων στις επιχειρήσεις και τα φυσικά πρόσωπα, η φορολογική πολιτική διαθέτει ταυτόχρονα αναπτυξιακή και κοινωνική διάσταση. Επιπλέον η μείωση του φορολογικού συντελεστή για τα μερίσματα, η μείωση της προκαταβολής φόρου που βεβαιώθηκε φέτος στις επιχειρήσεις, αποτελούν τα πρώτα ουσιαστικά μέτρα ανακούφισης. Η οικοδομική δραστηριότητα θα ανασάνει από την αναστολή του ΦΠΑ για μία τριετία στα νεόδμητα ακίνητα, αλλά και την αναστολή του φόρου υπεραξίας για μία τριετία στις αγοραπωλησίες ακινήτων.

Κλείνοντας το κεφάλαιο της γενικής τοποθέτησης μου, κύριε Πρόεδρε, δηλώνω ότι η περιοριστική πολιτική στην πλέον ευάλωτη χώρα της Ευρωπαϊκής Ένωσης, ήταν κακή συνταγή, αλλά ευτυχώς, όμως, δεν ολοκλήρωσε την καταστροφή η προηγούμενη κυβέρνηση και ευτυχώς ολοκλήρωσε τον κύκλο της, τον πολιτικό, διότι αλλιώς αποφάσισε ο Ελληνικός Λαός. Η υπερφορολόγηση, βέβαια, θα πρέπει να το πούμε με το όνομά της, φείλεται καθαρά στην αποτυχημένη διεθνώς ιδεολογία, που δεν έχουν αντιληφθεί αυτοί οι οποίοι είχαν την υπογραφή και τη σφραγίδα του Κράτους πριν από τρεις μήνες. Διότι, αυτή η ιδεολογία κινείται αντίθετα στην ελεύθερη αγορά, αντίθετα στις πολιτικές που εφαρμόζει η Ευρωπαϊκή Ένωση, μολονότι εμείς ήμασταν ισότιμα μέλη και δεν βλέπαμε το καλό ενός κράτους και ενός λαού.

Η σημασία και η βαρύτητα των μέτρων που λαμβάνει η Κυβέρνηση σήμερα σύμφωνα με το Προσχέδιο του Προϋπολογισμού, έχει και άλλη διάσταση όταν μιλάμε για τον Έβρο και τη Θράκη. Ο Έβρος βιώνει, κύριε Υφυπουργέ, βαθιά τις συνέπειες της οικονομικής ύφεσης, της εισοδηματικής αποδυνάμωσης, της ανεργίας και της έλλειψης υποδομών και επενδύσεων γενικά, που δυστυχώς περιφρονήθηκε στο σύνολο κατά την τελευταία πενταετία από το επίσημο Ελληνικό Κράτος. Τα μέτρα που προβλέπονται στο προσχέδιο για την προστασία της οικογένειας και την καταπολέμηση του δημογραφικού, είναι ιδιαίτερης

σημασίας για τις ακριτικές περιοχές και ιδιαίτερα για το βόρειο τμήμα του Έβρου, το οποίο φθίνει ραγδαία σε πληθυσμό.

Θα πρέπει να υπάρξει ειδική μέριμνα και κίνητρα για την παραμονή των νέων, αλλά και την προσέλκυση οικογενειών που θα θελήσουν να εγκατασταθούν, είτε προερχόμενες από τη λοιπή χώρα, είτε από την Ευρώπη όπου βρίσκονται ως μετανάστες, προκειμένου να εργαστούν στον πρωτογενή τομέα και όχι μόνο. Επίσης, δίνονται κίνητρα για να παραμείνουν και να κάνουν οικογένειες στον Έβρο, ώστε να αποτραπεί η εκροή του πληθυσμού μας στο εσωτερικό και στο εξωτερικό.

Οι φοροελαφρύνσεις, που αναφέρονται στο προσχέδιο, θα αποτελέσουν μια σημαντική ανάσα για τους μικρομεσαίους επιχειρηματίες της περιοχής, καθώς ορισμένοι εκ των κατοίκων καταφεύγουν στις κατά πολύ φθηνότερες, αλλά χαμηλής ποιότητας αγορές, των γειτονικών χωρών. Ωστόσο, είναι θεμιτό να συνδυαστούν με επιπλέον κίνητρα για να επενδύσει κάποιος στον Έβρο ή να μεταφέρει την επιχείρησή του εκεί, σε αυτήν την νευραλγική περιοχή. Οι έλεγχοι διαβατηρίων, κύριε Υφυπουργέ και κυρίως τα τελωνεία του Έβρου και κυρίως στα σημεία εισόδου και εξόδου, θα πρέπει να σχεδιαστούν, να εκσυγχρονιστούν, να γίνουν πραγματικά οικονομικά χωριά, προκειμένου να μας φέρουν και κυκλοφοριακούς φόρτους στη νέα Εγνατία και να μην ενισχύεται η λεγόμενη «παραεγνατία».

Κύριε Υπουργέ, δηλώνω απολύτως ικανοποιημένος με την αύξηση του προβλεπόμενου ποσού για την επιδότηση των άγονων γραμμών, που, πέραν της γενναίας χρηματοδοτικής ενίσχυσης από φέτος, εντάσσεται στο πρόγραμμα δημοσίων επενδύσεων. Αυξήθηκε κατά 45% ο ετήσιος προϋπολογισμός για τις άγονες γραμμές, για την επέκταση κατά 40 εκατ. ευρώ της ετήσιας επιχορήγησης αυτών, η οποία θα φτάσει πλέον τα 130 εκατ., έναντι των 90 που ήταν μέχρι τώρα. Η Σαμοθράκη βγαίνει ενισχυμένη. Ουδέν κακόν αμιγές καλού. Μετά τη δυσχέρεια και την αναταραχή στην ακτοπλοϊκή της σύνδεση με την Αλεξανδρούπολη το καλοκαίρι, ένας νέος ακτοπλόος θα αναδειχθεί προσεχώς, προκειμένου να ανταποκριθεί σε όρους που θα διασφαλίζουν την απρόσκοπτη διασύνδεση με την στεριά.

Η προκήρυξη και δεύτερης ακτοπλοϊκής σύνδεσης Αλεξανδρούπολη - Σαμοθράκη – Λήμνος, ικανοποίησε ένα χρόνιο αίτημα των κατοίκων της περιοχής. Ωστόσο, θα αποτελούσε ευτυχέστερη ακόμη εξέλιξη, κύριε Πρόεδρε, αν η συγκεκριμένη γραμμή λειτουργούσε όλο το χρόνο και όχι μόνο για τους θερινούς μήνες, ώστε να επιτευχθεί το οραματικό σχέδιο όλων μας, η Θράκη να εκμεταλλευτεί και να καλύψει τον ζωτικό της χώρο, που είναι το Θρακικό Πέλαγος, για να μπει η νέα οδική Εγνατία κύριε Πρόεδρε, που ξεκινά και από την περιφέρειά σας, να κουμπώσει στην Αλεξανδρούπολη με τη νέα θαλάσσια Εγνατία. Το έχουμε πολλή ανάγκη και μάλιστα, αν δεν το καλύψουμε εμείς αυτό το κενό, θα το καλύψουν άλλοι.

Ως νομός, είμαστε σε δύο «συμπληγάδες πέτρες», δύο ανταγωνιστικές εμπορικά χώρες με μικρά περιθώρια ελιγμών. Συνεπώς, χρειαζόμαστε την προς νότο ανάπτυξη, να συνδεθούμε όχι μόνο τουριστικά, αλλά και εμπορικά, κύριε Υπουργέ, με το βορειοανατολικό Αιγαίο. Παράγουμε εξαιρετικά προϊόντα και σε ποιότητα, αλλά και σε ποσότητα και είναι αναγκαία για το βορειοανατολικό και κεντρικό Αιγαίο, όπως και τυχόν προϊόντα αυτών των περιοχών είναι χρήσιμα για τη Θράκη, αλλά ενδεχομένως και για τις πέριξ χώρες. Νομίζω ότι είναι μονόδρομος και πρέπει να μας δώσετε το εισιτήριο να προβούμε και να υλοποιήσουμε αυτήν την πολιτική που νομίζω ότι την έχει υιοθετήσει κατά το παρελθόν και ο Πρόεδρος μας, παρακολουθώντας το κοινοβουλευτικό έργο του ομιλούντος.

Τέλος, επιθυμώ να αναφερθώ στον εξορθολογισμό των αντικειμενικών αξιών και την αποκατάσταση φορολογικών παραλογισμών. Στον Έβρο και ειδικά στα χωριά της υπαίθρου, θα πρέπει να ληφθεί υπόψη ο αγροτικός χαρακτήρας των κτισμάτων, όπως αποθήκες, χώροι φύλαξης οικόσιτων ζώων κ.λπ., οι οποίοι χώροι θα πρέπει να φορολογούνται αναλόγως και όχι ως κατοικίες.

Δεν είναι δυνατόν κύριε Υπουργέ, εσείς ξέρετε καλά και φορολογικά και οικονομικά, οι κατοικίες που αποκτήθηκαν με οποιοδήποτε τρόπο στα χωριά των 50 κατοίκων, να αποτελούν για τους κατόχους αυτών τεκμαρτό εισόδημα χωρίς να έχουν να δηλώσουν εισόδημα. Και να είναι στην ίδια κατηγορία οι κατοικίες αυτές με τις κατοικίες των Βορείων και Νοτίων προαστίων. Ήδη έχω κάνει σχετική επιστολή στον αρμόδιο Υφυπουργό. Έτσι αποδυναμώνεται το ήδη ισχνό αγροτικό εισόδημα. Στο όνομα της κοινωνικής δικαιοσύνης και της φορολόγησης της πραγματικής περιουσίας των Ελλήνων, θα πρέπει να αποκατασταθεί αυτή η αδικία που πλήττει πολύ ευαίσθητες κοινωνικές ομάδες, οι οποίες με κόστος παραμένουν και στηρίζουν την ελληνική ακριτική ύπαιθρο.

Κλείνω υπογραμμίζοντας γενικά ότι, ο στόχος της ανάπτυξης όπως έχει καθοριστεί και έχει αναφερθεί και από τον Υπουργό είναι εφικτός σε έναν πραγματικά δύσκολο Προϋπολογισμό. Χρήσιμα εργαλεία για την έκρηξη της ανάπτυξης είναι το πρόγραμμα δημοσίων επενδύσεων, η μείωση των δημόσιων δαπανών, των ασφαλιστικών εισφορών, των φορολογικών συντελεστών και οι φοροαπαλλαγές για τους πολλούς προκειμένου οι πολλοί με την ελληνική φιλοτιμία τους, να συμμετάσχουν στην οικονομική ανασυγκρότηση της χώρας και κυρίως της υπαίθρου όπως προείπα.

Στόχος είναι να μπει μπροστά η οικονομία. Το σχέδιο όμως είναι να πυροδοτήσουμε την ανάπτυξη, χρησιμοποιώ τις λέξεις του κυρίου Υπουργού, από την αρχή του 2020. Το επιμελές οικονομικό επιτελείο με επικεφαλής τον Υπουργό Οικονομικών, κ. Χρήστο Σταϊκούρα και με την εμπνευσμένη καθοδήγηση του Πρωθυπουργού μας Κυριάκου Μητσοτάκη, αποτελούν εγγύηση για τον ταλαιπωρημένο λαό από την απελθούσα κυβέρνηση. Ευτυχώς, έχει απαλλαγεί ο τόπος, αλλά δυστυχώς, οι συνάδελφοι μας δεν έχουν ζητήσει μια συγνώμη μέχρι σήμερα και δεν έχουν αντιληφθεί ότι στις εκλογές που έγινα τον Ιούλιο ο ελληνικός λαός ψήφισε τη ΝΔ και υιοθέτησε το πρόγραμμά της.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η συζήτηση επί του Προσχεδίου του Κρατικού Προϋπολογισμού 2020. Μιλήσαν 6 Γενικοί Εισηγητές, 6 Ειδικοί Εισηγητές και 17 Βουλευτές. Τα πρακτικά των τριών συνεδριάσεων, θα διαβιβαστούν στον Υπουργό Οικονομικών. Κύριε Υπουργέ, να ληφθούν υπόψη οι παρατηρήσεις, οι οποίες κατατέθηκαν τα ακούσατε εξάλλου, έτσι ώστε να διατυπωθούν στην κατάρτιση του τελικού σχεδίου του Κρατικού Προϋπολογισμού του 2020, το οποίο πρέπει να κατατεθεί στη Βουλή 40 ημέρες πριν αρχίσει το οικονομικό έτος.

Σας ευχαριστώ πολύ, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βολουδάκης Μανούσος – Κωνσταντίνος, Δημοσχάκης Αναστάσιος, Καββαδάς Αθανάσιος, Καλογιάννης Στάυρος, Καρασμάνης Γεώργιος, Λιβανός Σπυρίδων – Παναγιώτης (Σπήλιος), Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Γκιόλας Ιωάννης, Παπαδόπουλος Αθανάσιος, Παπανάτσιου Αικατερίνη, Τσακαλώτος Ευκλείδης, Φλαμπουράρης Αλέξανδρος, Χατζηγιαννάκης Μιλτιάδης, και Λογιάδης Γεώργιος.

Τέλος και περί ώρα 12.25΄ λύθηκε η συνεδρίαση.

# Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**